text:
Musanze: Bahangayikishijwe n’abanyarugomo batema amatungo
Ababwiye Kigali Today ibyo bo mu Mirenge ya Kinigi, Nyange, na Gacaca, bahamya ko urwo rugomo rukorwa n’abitwikira ijoro, baba bafite umugambi wo kwiba amatungo nk’inka, ingurube, ihene cyangwa intama, wabapfubana, bagahitamo gusiga batemye itungo bahasanze ngo bihimure kuri ba nyiraryo.
Uwitije Epiphanie wo mu Murenge wa Nyange yagize ati “Turara duhagaze imitima itari hamwe, bitewe n’abanyarugomo muri iyi minsi bakajije umurego wo kuzitura itungo basanze mu kiraro ngo barijyane. Muri kwa kugerageza kurizitura, haba nk’ubwo nyiraryo agira amahirwe akaba yumvise abo bajura, yagerageza kubatesha no gutabaza, bakaryahuka bakaritema”.
Ati “Ajya gusohoka mu nzu, akagera aho yariraje asanga barangije kuritema bigendeye. Nyiraryo agasigara atyo mu gahinda ko gupfusha itungo rye, abo benengango bikuriyemo akabo karenge”.
Yongeraho ati “Ni umujinya abo banyarugomo baba bagize, bitewe n’uko ba nyiraryo baba babatesheje noneho bagahitamo gutema iryo tungo bagira ngo bihimure kandi bamuhombye. Nk’uwo baciye mu rihumye bakabasha kurenza itungo rye, muri kwa gushakisha irengero ryaryo, hari ubwo ugira utya ugasanga nk’ahantu baribagiye rwihishwa cyangwa munsi y’urugo, ukabona bahasize agahanga, uruhu cyangwa ibinono byaryo, inyama nziza bazijyaniye kare, ugasigarira aho mu maganya no gushoberwa gusa!”
Ni ikibazo bahamya ko kibakomereye kuko bishyira benshi mu gihombo, ku buryo hari n’abateganyaga gukora imishinga bahereye ku bworozi buciriritse babihagaritse igitaraganya, hakaba n’abarara badasinziriye, batinya ko amafaranga bashoye mu kugura amatungo ubu boroye, bazisanga abagizi ba nabi babaciye mu rihumye bakayakorera urugomo, bikababera imfabusa.
Zimwe mu ngero z’amatungo batemye kuva mu ntangiro z’ukwezi k’Ukwakira 2021, ni nk’ahumvikanye umugabo witwa Munyaneza wo mu Murenge wa Kinigi, aho uku kwezi kugitangira mu masaha ya nijoro, yumvise inka ze ebyiri yari yoroye zabira, ubwo yari agiye kureba ibizibayeho yasanze zombi abantu atahise amenya ako kanya bazitemye amaguru.
Ni mu gihe ku rundi ruhande mu Murenge wa Nyange, nabwo umugabo witwa Maniragaba, mu ijoro ry’itariki ya 1 Ukwakira 2021, yibwe inka, bucyeye bwaho itahurwa ku witwa Nshimiyimana yamaze kuyica.
Ibisa n’ibi kandi byanabereye mu Murenge wa Muko, aho abantu bitwikiriye ijoro batemye inka y’uwitwa Nzabandora bayisanze mu kiraro, abimenya mu gitondo ubwo yari agiye kureba uko yaramutse.
Mu Murenge wa Nkotsi na ho umugabo n’umugore we, baherutse gufatanwa ibice by’inka bari babaze nyuma yo kwibwa mu Murenge wa Rwaza.
Kigali Today yifuje kumenya icyo Ubuyobozi bw’Akarere burimo gukora mu gihe abaturage bavuga ko iki kibazo kibateye inkeke, maze Umuyobozi w’Akarere ka Musanze Nuwumuremyi Jeannine, atangaza ko abakora urugomo mu buryo ubwo ari bwo bwose batazihanganirwa; ari na yo mpamvu iyo hagize abamenyekana bafatwa bakabihanirwa.
Yagize ati “Uburyo bwose bwo kwicungira umutekano iwacu mu Mudugudu, binyuze mu marondo abantu bafatanya gukora, ibyo byose birakora kandi ababigiramo uruhare, batanga umusanzu ukomeye mu gucunga umutekano. Turasaba abaturage kubigira ibyabo, bakumva uruhare rwabo mu gucunga umutekano ko ari ngombwa, kandi bakajya ihtira gutanga amakuru y’abagaragaraho imyitwarire nkiyo n’abacura bene iyo migambi, kugira ngo bajye bamenyekana hakiri kare bakurikiranwe”.
Mu gitabo cy’amategeko giteganya ibyaha n’ibihano muri rusange, cyasohotse ku wa 30 Kanama 2018, mu ngingo yacyo ya 190, ivuga ko umuntu wese, ku bw’inabi wica cyangwa ukomeretsa bikomeye amatungo ye cyangwa ay’undi, aba akoze icyaha.
Iyo abihamijwe n’urukiko, ahanishwa igifungo kitari munsi y’amezi atandatu, ariko kitarenze umwaka umwe, n’ihazabu y’Amafaranga y’u Rwanda atari munsi y’ibihumbi Magana atatu, ariko atarenze ibihumbi Magana atanu; cyangwa kimwe gusa muri ibyo bihano.


c: text/html

text:
Jya wishimira imico ya Yehova mu buryo bwuzuye
“Nimwigane Imana nk’abana bakundwa.”—EFE 5:1.
1. (a) Ni iyihe mico ya Yehova Umukristo ashobora gutekerezaho? (b) Gusuzuma imico y’Imana bizatugirira akahe kamaro?
IYO utekereje ku mico ya Yehova, ni iyihe ihita ikuza mu bwenge? Abenshi muri twe batekereza ku rukundo, ubutabera, ubwenge n’imbaraga. Icyakora, tuzi ko Yehova afite indi mico myinshi ihebuje. Mu by’ukuri, hari imico ya Yehova irenga 40 yagiye ivugwa mu bitabo byacu. Gusuzuma iyo mico mu gihe twiyigisha Bibiliya cyangwa mu gihe cya gahunda y’iby’umwuka mu muryango, bizatuma tumenya byinshi kuri Yehova. Ibyo bizatumarira iki? Bizatuma turushaho kwishimira Data wo mu ijuru. Kurushaho kwishimira Yehova na byo bizatuma tugira icyifuzo gikomeye cyo kumwegera no kumwigana.—Yos 23:8; Zab 73:28.
2. (a) Tanga urugero rugaragaza uko twarushaho kwishimira imico ya Yehova. (b) Ni iki tuzasuzuma muri ibi bice bitatu?
2 “Kwishimira” ikintu bisobanura iki? Nk’uko tuzabibona muri ibi bice, bisobanura kumenya agaciro nyako ikintu gifite. Umuntu agenda arushaho kwishimira ikintu buhoro buhoro. Reka dufate urugero rw’ibyokurya. Iyo tugiye kurya ibyokurya bwa mbere, tubanza gushimishwa n’impumuro yabyo, bikarushaho kuturyohera uko tugenda tubirya, maze twazabyitekera bikaba akarusho. Mu buryo nk’ubwo, turushaho kwishimira umuco runaka wa Yehova iyo tuwumenye, tukawutekerezaho, hanyuma tukawigana (Efe 5:1). Intego y’iki gice n’ibindi bibiri bikurikira ni ukudufasha kurushaho kwishimira indi mico y’Imana tudakunda gutekerezaho cyane, itari ya yindi y’ingenzi. Tuzagenda dusuzuma icyo buri muco usobanura, uko Yehova awugaragaza, n’ukuntu twawugaragaza tumwigana.
YEHOVA YISHYIKIRWAHO
3, 4. (a) Umuntu wishyikirwaho aba ameze ate? (b) Yehova atwizeza ate ko yishyikirwaho?
3 Nimucyo mbere na mbere dusuzume umuco wo kwishyikirwaho. Ubwirwa n’iki ko umuntu yishyikirwaho? Ushobora kuvuga uti “aba agwa neza, wamukenera ukamubona, kandi kumuvugisha bikaba byoroshye.” Akenshi umenya niba umuntu yishyikirwaho cyangwa atishyikirwaho iyo wumvise ibyo avuga kandi ukitegereza ibimenyetso by’umubiri akora, n’uko ameze mu maso.
4 Yehova agaragaza ate ko yishyikirwaho? Nubwo ari Umuremyi ushobora byose w’ijuru n’isi, atwizeza ko yiteguye kumva amasengesho yacu no kuyasubiza. (Soma muri Zaburi ya 145:18; Yesaya 30:18, 19.) Dushobora gusenga Imana igihe icyo ari cyo cyose n’aho twaba turi hose, kandi tukamara igihe dushatse cyose. Dushobora kuyegera twisanzuye, tuzi ko bitayirakaza (Zab 65:2; Yak 1:5). Iyo Ijambo ry’Imana risobanura uko Yehova ateye, rikoresha amagambo ubusanzwe akoreshwa ku bantu, kugira ngo rigaragaze ko yifuza ko tumwishyikiraho. Urugero, Dawidi umwanditsi wa zaburi yaranditse ati “amaso ya Yehova ari” kuri twe kandi ‘ukuboko kwe kw’iburyo kuradukomeza’ (Zab 34:15; 63:8). Umuhanuzi Yesaya yagereranyije Yehova n’umwungeri agira ati “azateranyiriza abana b’intama hamwe akoresheje ukuboko kwe, kandi azabatwara mu gituza cye” (Yes 40:11). Tekereza nawe! Yehova yifuza ko tuba hafi ye nk’uko akana k’intama kaba kameze mu gituza cy’umwungeri wita ku ntama ze. Mbega ukuntu dufite Data wishyikirwaho! Twakwigana dute uwo muco wa Yehova?
UMUCO W’AGACIRO KENSHI
5. Kuki ari iby’ingenzi ko abasaza baba abantu bishyikirwaho?
5 Mu gihe gishize, Abahamya barangwa n’umwete bo ku migabane itandukanye barabajijwe bati “ni uwuhe muco uruta indi yose uba wifuza ko umusaza yagira?” Abenshi barashubije bati “yagombye kuba ari umuntu wishyikirwaho.” Birumvikana ko buri Mukristo akeneye kwitoza kugaragaza uwo muco mu buryo bwuzuye, ariko abasaza ni bo cyane cyane bagomba kuba abantu bishyikirwaho (Yes 32:1, 2). Hari mushiki wacu wasobanuye impamvu yumva ko uwo muco ari uw’ingenzi cyane, agira ati “iyo umusaza yishyikirwaho ni bwo gusa tuba dushobora kungukirwa n’indi mico myiza aba afite.” Ese ibyo yavuze ntibihuje n’ukuri? Ariko se, ni iki gituma umuntu yishyikirwaho?
6. Ibanga ryo kuba umuntu wishyikirwaho ni irihe?
6 Ibanga ryo kuba umuntu wishyikirwaho ni ukwita ku bandi ubikuye ku mutima. Iyo umusaza yita ku bandi kandi akaba yiteguye kubafasha, abavandimwe na bashiki bacu, hakubiyemo n’abakiri bato, bamwisanzuraho (Mar 10:13-16). Carlos ufite imyaka 12 yaravuze ati “njya nitegereza abasaza mu Nzu y’Ubwami, baseka kandi bafasha abandi, nkumva ndabibakundiye.” Ariko kandi, ntibihagije ko umusaza avuga ko yishyikirwaho; ahubwo aba agomba kubigaragaza (1 Yoh 3:18). Yabigaragaza ate?
7. Kuki kwambara agakarita k’ikoraniro akenshi bituma abantu bumva bashaka kutuvugisha, kandi se ibyo bitwigisha iki?
7 Tekereza kuri uru rugero: Vuba aha, hari umuvandimwe wari wambaye agakarita k’ikoraniro igihe yari mu ndege avuye mu ikoraniro ryari ryabereye mu kindi gihugu. Ubwo umukozi wo mu ndege yabonaga amagambo yari kuri ako gakarita yagiraga ati “Ubwami bw’Imana nibuze,” yabwiye uwo muvandimwe ati “yego rwose nibuze. Turi bubiganireho mu buryo burambuye.” Nyuma yaho, yaganiriye n’uwo mukozi wo mu ndege, kandi yemera gufata amagazeti yacu. Ibintu nk’ibyo byabaye kuri benshi muri twe. None se, kuki agakarita k’ikoraniro gatuma abantu bumva bashaka kutuvugisha? Ni ukubera ko mu buryo runaka kabwira abantu kati “ntimunyishishe. Nimumbaze aho ngiye.” Ako gakarita ni ikimenyetso cyereka abantu ko twiteguye kubabwira imyizerere yacu. Mu buryo nk’ubwo, abasaza b’Abakristo bifuza kugaragaza ibimenyetso bibwira bagenzi babo bahuje ukwizera biti “ntimunyishishe.” Bimwe muri ibyo bimenyetso ni ibihe?
8. Abasaza bagaragaza bate ko bita ku bandi babikuye ku mutima, kandi se ibyo bifasha bite abagize itorero?
8 Nubwo imico igenda itandukana bitewe n’igihugu, muri rusange iyo tumwenyuriye abavandimwe na bashiki bacu, tukabaha umukono tubagaragariza ko tubishimiye cyangwa tukabasuhuzanya urugwiro, tuba tubagaragariza ko tubitayeho tubikuye ku mutima. Ni nde wagombye gufata iya mbere? Reka turebe urugero Yesu yatanze. Matayo avuga ko igihe Yesu yahuriraga hamwe n’abigishwa be, ‘yabegereye akavugana na bo’ (Mat 28:18). Mu buryo nk’ubwo, muri iki gihe abasaza bafata iya mbere bakegera bagenzi babo bahuje ukwizera maze bakabavugisha. Ibyo bifasha bite abagize itorero? Mushiki wacu w’umupayiniya ufite imyaka 88 yagize ati “iyo ninjiye mu Nzu y’Ubwami abasaza bakamwenyurira kandi bakambwira amagambo ateye inkunga, bituma numva mbakunze.” Hari undi mushiki wacu w’indahemuka na we wagize ati “iyo ngeze ku materaniro umusaza akampa ikaze amwenyura, kuri jye biba bifite agaciro kenshi.”
BISHYIKIRWAHO KANDI BAKABONEKA
9, 10. (a) Ni uruhe rugero rwiza Yehova aduha? (b) Ni iki abasaza bakora kugira ngo baboneke mu gihe abandi babakeneye?
9 Uko bigaragara, ntidushobora kuba abantu bishyikirwaho niba tutaboneka. Yehova aduha urugero rwiza mu birebana n’ibyo. Bibiliya igira iti ‘ntari kure y’umuntu wese muri twe’ (Ibyak 17:27). Uko abasaza bashobora kuboneka mu gihe abandi babakeneye, ni ukugena igihe mbere na nyuma y’amateraniro kugira ngo baganire n’abavandimwe na bashiki bacu, baba abakiri bato n’abakuze. Hari umuvandimwe w’umupayiniya wavuze ati “iyo umusaza w’itorero ambajije uko merewe, hanyuma agahagarara akantega amatwi, numva nkunzwe.” Mushiki wacu umaze imyaka hafi 50 akorera Yehova, yaravuze ati “abasaza bafata akanya bakamvugisha nyuma y’amateraniro batuma numva mfite agaciro.”
10 Birumvikana ko abungeri b’Abakristo baba bafite izindi nshingano bagomba kwitaho. Ariko ku materaniro, intego yabo y’ibanze yagombye kuba iyo kwita ku ntama.
YEHOVA NTAROBANURA KU BUTONI
11, 12. (a) Kutarobanura ku butoni bisobanura iki? (b) Ni mu buhe buryo Yehova atubera icyitegererezo mu birebana no kutarobanura ku butoni?
11 Kutarobanura ku butoni ni undi muco uhebuje wa Yehova. Kutarobanura ku butoni bisobanura iki? Bisobanura kutagira uwo ubera, kutagira urwikekwe cyangwa kudatonesha abantu bamwe ngo ubarutishe abandi. Kutarobanura ku butoni by’ukuri bikubiyemo ibi bintu bibiri: ibyo umuntu atekereza n’ibikorwa bye. Kuki ibyo byombi ari ngombwa? Ni ukubera ko iyo umuntu atarobanura abantu mu mutima we ari bwo gusa aba ashobora kubitaho bose nta we yirengagije. Mu Byanditswe by’ikigiriki bya gikristo, amagambo ngo ‘kutarobanura ku butoni’ afashwe uko yakabaye asobanura “kutita ku isura,” ni ukuvuga kutarutisha umuntu uwundi (Ibyak 10:34; Kingdom Interlinear). Ku bw’ibyo, umuntu utarobanura ku butoni ntiyita ku kuntu umuntu agaragara inyuma cyangwa imimerere arimo, ahubwo yita ku mico iranga uwo muntu.
12 Yehova ni we cyitegererezo mu birebana no kutarobanura ku butoni. Ijambo rye rivuga ko ‘atarobanura ku butoni’ kandi ko ‘atagira uwo arenganya.’ (Soma mu Byakozwe 10:34, 35; Gutegeka kwa Kabiri 10:17.) Hari ibintu byabaye mu gihe cya Mose bibigaragaza.
13, 14. (a) Ni ikihe kibazo abakobwa batanu ba Selofehadi bahuye na cyo? (b) Yehova yagaragaje ate ko atarobanura ku butoni?
13 Mbere y’uko Abisirayeli binjira mu Gihugu cy’Isezerano, hari abakobwa batanu bavaga inda imwe bahuye n’ikibazo. Icyo kibazo cyari ikihe? Bari bazi ko umuryango wabo, kimwe n’indi miryango y’Abisirayeli, wagombaga guhabwa gakondo ya se (Kub 26:52-55). Ariko kandi, se w’abo bakobwa witwaga Selofehadi wari uwo mu muryango wa Manase, yari yarapfuye. Mu buryo buhuje n’Amategeko, abahungu ba Selofehadi ni bo bari bafite uburenganzira bwo guhabwa gakondo, ariko yari yarabyaye abakobwa gusa (Kub 26:33). Ese ko nta muhungu wari muri uwo muryango ngo ahabwe iyo gakondo, yari guhabwa bene wabo maze abo bakobwa bagasigarira aho?
14 Abo bakobwa batanu basanze Mose baramubaza bati “none se izina rya data rizasibangane mu muryango we bitewe n’uko atabyaye abahungu?” Baramwinginze bati “nimuduhe gakondo mu bavandimwe ba data.” Ese Mose yaba yarababwiye ati “iryo tegeko nta cyo narihinduraho?” Oya, ‘yajyanye icyo kibazo imbere ya Yehova’ (Kub 27:2-5). Byaje kugenda bite? Yehova yabwiye Mose ati “ibyo abakobwa ba Selofehadi bavuga ni ukuri. Ugomba kubaha gakondo mu bavandimwe ba se, kugira ngo gakondo ya se ibe iyabo.” Hari ikindi Yehova yakoze. Yabwiye Mose kongera mu Mategeko irigira riti “umuntu napfa nta muhungu asize, gakondo ye muzayihe umukobwa we” (Kub 27:6-8; Yos 17:1-6). Kuva icyo gihe, Abisirayelikazi bose bari guhura n’ikibazo nk’icyo bari kuba bafite itegeko ribarengera.
15. (a) Yehova afata ate abagize ubwoko bwe, ndetse n’abatagira kirengera? (b) Ni izihe nkuru zindi za Bibiliya zigaragaza ko Yehova atarobanura ku butoni?
15 Uwo wari umwanzuro mwiza wagaragazaga kutarobanura ku butoni. Yehova yubashye abo bakobwa batari bafite kirengera, nk’uko yubahaga abandi Bisirayeli bari bamerewe neza (Zab 68:5). Iyo ni imwe gusa mu nkuru nyinshi za Bibiliya zigaragaza ko Yehova yita ku bagaragu be bose atarobanuye ku butoni.—1 Sam 16:1-13; Ibyak 10:30-35, 44-48.
DUSHOBORA KWIGANA YEHOVA
16. Ni iki cyadufasha kwigana umuco wa Yehova wo kutarobanura ku butoni?
16 Twakwigana dute umuco wa Yehova wo kutarobanura ku butoni? Wibuke ko kutarobanura ku butoni bikubiyemo ibintu bibiri. Iyo tutarobanura abantu mu mitima yacu ni bwo gusa tuba dushobora kubitaho nta we twirengagije. Mu by’ukuri, buri wese muri twe aba atekereza ko atagira urwikekwe kandi ko atarobanura ku butoni. Ariko kandi, dushobora kwemera ko kwisuzuma tutibereye kugira ngo tumenye uko dufata abandi, atari ko buri gihe biba byoroshye. Ku bw’ibyo se, twakora iki kugira ngo tumenye niba tuzwiho kuba tutarobanura ku butoni? Igihe Yesu yashakaga kumenya uko abantu bamuvugaga, yabajije incuti ze magara ati “abantu bavuga ko Umwana w’umuntu ari nde?” (Mat 16:13, 14). Kuki utakwigana urwo rugero rwa Yesu? Ushobora kubaza incuti yawe yiringirwa niba abantu babona ko utarobanura ku butoni. None se ikubwiye ko ukirobanura ku butoni ushingiye ku ibara ry’uruhu cyangwa urwego rw’imibereho, ni iki wagombye gukora? Jya usenga Yehova ushyizeho umwete maze umubwire agufashe guhindura uko ufata abandi, bityo urusheho kwigana umuco we wo kutarobanura ku butoni.—Mat 7:7; Kolo 3:10, 11.
17. Ni mu buhe buryo twagaragaza ko tutarobanura ku butoni?
17 Mu itorero rya gikristo, tugaragaza ko twifuza kwigana umuco wa Yehova wo kutarobanura ku butoni twubaha abavandimwe na bashiki bacu bose, kandi tukabagaragariza ineza yuje urukundo. Urugero, mu gihe dushatse kwakira abashyitsi, twagombye gutumira abantu b’ingeri zose, hakubiyemo abo tudahuje umuco, abakene, imfubyi cyangwa abapfakazi. (Soma mu Bagalatiya 2:10; Yakobo 1:27.) Ikindi kandi, mu gihe dukora umurimo wo kubwiriza iby’Ubwami, twirinda kurobanura ku butoni tukageza ubutumwa bwiza ku bantu b’ingeri zose, harimo n’abanyamahanga. Twishimira kuba dushobora kubona ibitabo by’imfashanyigisho za Bibiliya mu ndimi zigera kuri 600. Rwose iyo ni gihamya y’uko tutarobanura ku butoni.
18. Uzagaragaza ute ko wishimira ko Yehova yishyikirwaho kandi ntarobanure ku butoni?
18 Koko rero, iyo dufashe akanya tugatekereza ukuntu Yehova yishyikirwaho kandi ntarobanure ku butoni, turushaho kumukunda. Urwo rukundo rwagombye gutuma twigana imico ye mu buryo bwuzuye, tukayigaragaza mu mibanire yacu n’abo duhuje ukwizera ndetse n’abo tubwiriza.

robotstxt: allowed

filter: keep


text:
Urubyiruko ruvuye muri Isiraheli rweretswe amahirwe mu buhinzi n’ubworozi
Yanditswe na MUTUNGIREHE SAMUEL
Urubyiruko rw’abasore n’inkumi bagera ku 120 basoje amasomo ajyanye n’ubuhinzi mu gihugu cya Isiraheli, mu kiciro cy’umwaka wa 2016/2017, beretswe amahirwe atandukanye yakorwamo ishoramari mu rwego rw’ubuhinzi n’ubworozi mu Rwanda, basabwa kwikuramo imyumvire ko umuhinzi ari umukene ahubwo umuhinzi ubikoze kinyamwuga bimukiza, aho gusaba akazi bakaba bamwe mu bagatanga ku bandi.
Babisabwe ejo hashize, tariki ya 17 Mata 2018, ubwo bamwe muri urwo rubyiruko bagera kuri 40 bahuriraga mu biganiro nyunguranabitekerezo byateguwe na Minisiteri y’Ubbuhinzi n’Ubworozi n’ibindi bigo by’abikorera na za banki bifite aho bihuriye no guteza imbere abashora imari mu rwego rw’ubuhinzi n’ubworozi.
Umuyobozi Mukuru w’Igenamigambi muri Minisiteri y’Ubuhinzi n’Ubworozi, Dr. Octave Semwaga, yabwiye urwo rubyiruko ko impamvu Leta yafashe gahunda yo kujya yohereza abana bayo kongera ubumenyi hanze, cyane mu rwego rwo guteza imbere ubuhinzi, ari ukugira ngo babe abahamya ko ubuhinzi bukiza ubukoze neza, bityo bagire uruhare rukomeye mu kuruteza imbere.
Ati “Gahunda yo kohereza abanyeshuri muri Isiraheli gushaka ubumenyingiro bifite impamvu ebyiri. Intego ya mbere ni ukugira ngo mugende mwige ibintu bishya, murebe uko bakora imbuto kuri bya bindi mwize mu bitabo, abagiye kwigira mu nzuri z’inka n’ubworozi bw’inkoko, mu by’ubuhinzi mugire ubumenyi bufatika muzana.
Intego ya kabiri ari nayo ikomeye cyane, ni uko bituma mubona ko umuhinzi ashobora guhinga agakira; ibyo musoma ibyo mwumva mukabibona n’amaso. Tuba dushaka kugira ngo ikintu cyo kumva umuhinzi ari umuntu ugomba kuzarinda asaza akiri umukene gihinduke mu mitwe yanyu”.
Yakomeje avuga ko igihugu kiba kiteze ku bo cyohereza muri Israel kongera ubumenyi mu by’ubuhinzi n’ubworozi, kugaruka bagafasha guteza imbere ubuhinzi hakoreshejwe ikoranabuhanga babonye, bashobora kandi kuba bakwihangira imirimo.
Kindikiza Didier, umwe mu kiciro kivuye muri Israel agira ati “Muri Isiraheli, uragenda ukiga uko ubyaza umusaruro ibikorwa by’ubuhinzi, kandi barabikora. Natwe dutinyutse tugashora abandi tugashora ubwenge tugafatanya, tukajya muri ayo makoperative nta kabuza natwe twabigeraho nk’uko na bo babigezeho; ugahera ku gukodesha ubutaka niba utabufite ugashoramo amafaranga ukayabyaza ayandi”.
Naho Mukeshimana Valentine yabwiye bagenzi be ko ik’ibanze ari ukwibumbira mu makoperative bityo n’igihe habonetse inkunga ikaza isanga abantu bafite gahunda bari hamwe.
Muri ibyo biganiro, beretswe inkunga zitandukanye ziri mu kigo gitera inkunga imishinga y’urubyiruko nka BDF, banki n’andi mahirwe ari mu kakoperative ya bangenzi babo bavuye muri Isiraheli mbere batangiye gukora bakaba bakeneye abo bafatanya mu guteza imbere ubuhinzi n’ubworozi mu Rwanda.
Buri mwaka Minisiteri y’Ubuhinzi n’Ubworozi, MINAGRI, yohereza muri Isiraheli abanyeshuri 120 barangije kaminuza mu bijyanye n’amasomo y’ubuhinzi n’ubworozi ariko batsinze neza, bakajya kongera ubumenyi mu masomo atandukanye mu myaka ibiri, ubu bakaba bamaze kugera kuri 506.


text:
Amasengesho arenze igipimo si igisubizo, ni ikibazo !
Iyo ugendagenda mu mihanda ya hano i Kigali,ubona abantu benshi bafite amashapure bagenda biyambaza umubyeyi Bikiramariya, wakegera umurokore we ukumva ari kwiririmbira akaririmbo ko guhimbaza IMANA, nuko umuntu akavuga ati koko Rwanda ufite IMANA! Ariko umuntu ntiyabura kwibaza niba amasengesho tuvuga ava ku mutima cyangwa niba tuyaterwa n’ibibazo tubona bitwugarije??
Aha nta muntu ncira urubanza, kuko buri wese aziranye n’IMANA ye cyangwa imana ye!
Ababyihweza neza bakoresheje ubuhanga bwa psychologie bemeza ko amasengesho asa n’arenze urugero ashobora kuba afitanye isano n’ibibazo biri kuturenga cyangwa se byaturenze! Nuko Kubera ko ntawundi dufite twaganyira tukajya kubisuka imbere ya Yezu /Yesu,kugirango adutabare!
Ariko rero twiyibagiza ikintu kimwe, muri Bible Pawulo mutagatifu aravuga ngo: » nshobozwa byose na Kristu umpa imbaraga. » (Je peux tout en celui qui me fortifie.). Ikintu hano nshaka kwerekana ni «JE », ni « njyewe » ushobozwa.
Ibi bishaka kuvuga ko IMANA ifasha uwifashije, ni TWE bambere tugomba kugira icyo dukora kugira ngo IMANA ihe umugisha ibikorwa byacu byo kurwanya akarengane tugirirwa na kagame na FPR ye. Gusenga ni byiza ariko kwirukira mu masengesho y’urudaca, amanywa n’ijoro, NTABWO ARI IGISUBIZO KIRAMBYE!
Mwibuke Yezu/Yesu atubura imigati 5 n’amafi 2 bigahaza abantu ibihumbi bitanu, ntabwo yahereye KU BUSA! Yabajije abigishwa be ngo mufite iki? Baramusubiza ngo Mwigisha dufite gusa imigati 5 n’amafi 2. Arababwira ngo nimwicaze abantu! Yahereye ku by obo ubwabo bari bamuhaye, abona ubushobozi bwo gukora igitanganza!
Nonese WOWE ukora iki kugira ngo akarengane gashyirweho iherezo mu gihugu cyacu ? Aho ntiwaba uganyira ku busa? IMANA izaha umugisha ikihe gikorwa cyawe? Niyo cyaba gito cyane, ariko nyeganyega mu buryo bwawe.
-Ese iyo usenyewe inzu ukora iki? Ujya gusenga gusa?
-Ese iyo ugiye kwivuza bakakubwira ko nta miti kandi wagombye kuyibona kuko wishyuye mutuelle, ukora iki?
-Ese iyo ugiye kwaka service ufiteho uburenganzira ukabanza kuyigura, ukora iki?
-Ese wa munyeshuri we, iyo wambuwe bourse urengana ukora iki? Urasenga gusa? Ko IMANA ifasha uwifashije?
-Ese wa mubyeyi we ucururiza mumuhanda,iyo bakumeneye udupera n’utuneke wacururizaga ku gataro ngo utunge abana bawe, ukora iki?
-Ese iyo usabwe amafaranga y’umutekano, uyu dusigaye tugura ku biro (kg), ukora iki?
-Hari byinshi…
Hari ibanga tutazi, UMUNYAGITUGU NITWE ABATURAGE TUMUHA IMBARAGA! Burya nta muntu wabura akantu gato yakora kajyanye n’ubushobozi bwe mu rwego rwo kwibohoza. Umuntu ashobora nko kwikingirana mu nzu ukirirwa wiryamiye ku munsi w’umuganda, abayobozi bakawukora bonyine, dore ko ari nabo birira amafaranga y’imisoro ya rubanda yari kuzakora ibyo bikorwa remezo. Ako hari uwo kananira? N’utundi twerekana ko udashyigikiye akarengane ugirirwa !
Nitutagira icyo dukora twebwe ubwacu dutsikamiwe, turariraye! Ak’imuhana kaza imvura ihise.
Nta mpamvu yo kugira amasengesho ubuhungiro (voir 16 mecanismes de defense en psychologie), ngo IMANA yonyine niyo izadukiza! Salamare ko!
UMWANZURO
Abanyayisiraheri IMANA yabahaye MANU bakiri mu butayu , bakarya bagahaga. Ubu IMANA yahinduye imikorere ntigitanga iby’ubusa! Urakora IMANA igaha umugisha umurimo wawe. Abanyarwanda tugomba guhaguruka tukamagana akarengane tugirirwa, uburenganzira buraharanirwa , nta muntu ububona atiyushye akuya ! Ntawabukuzanira ku mbehe! Nta manu izongera kubaho ukundi.
IMANA irinde u Rwanda n’Abanyarwanda.
Ruberanziza Paul.
Kigali-Rwanda.


text:
Waba warigeze utekereza uko byamera usanze hari igice cy’umubiri wawe ufite gishobora kwandika amateka ku isi? Wowe ushobora kumva ari ibintu bisanzwe, gusa ariko ku bandi bishobora kuba ibintu bidasanzwe.
umugabo ukomoka muri Turukiya yamenye ko igice kinini cy’umubiri we gitandukanye cyane n’iby’abandi kandi gishobora no kuba kirekire kuruta iby’abandi bantu benshi.
Uyu mugabo wo muri Turukiya witwa Mehmet Özyürek afite izuru rinini kurusha abandi batuye isi, kandi ikindi ni umuntu muzima ntaburwayi afite bw’izuru.
Umusaza wimyaka 71 afite umugereka w’izuru utangaje. Nibyo, hashobora kubaho abandi hanze bafite izuru rirerire, ariko ntabwo bigeze bamenyekana muri Guinness World Records, kandi rwose ntibigeze biboneka ngo bapimwe izuru kuri TV kugirango abantu bose babirebe.
Uyu mugabo yagiye kuri televiziyo yo mu Butaliyani yitwa Lo Show Dei Record, abahanga bapimye izuru rye basanga rifite santimetero 8.8.
Nkuko izuru ari kimwe mu bice bike by’umubiri hamwe n’amatwi bikomeza gukura uko tugenda dukura, hari amahirwe menshi y’uko hari undi muntu uzaza agakuraho agahigo ku wo mugabo kamaze imyaka 11.
Ndetse rwose afite izuru rirerire ryanditse ku muntu muzima ucyiriho atari inkuru zahimbwe, kandi ashobora kuba adafite izuru rirerire mumateka.
Habayeho abantu benshi bafite amazuru maremare kandi byibura babayeho mbere y’uko we abaho.


text:
AMATEKA y’amajyambere y’u Rwanda n’ababigizemo uruhare(Igice cya 3): Ingoma ya gihake yari mbi .
(Yasohotse bwa mbere on Tuesday 9 September 2014, 18:52
Par:Leprophete.fr )
- Uko inzego gakondo z’ubutegetsi zari zimeze mu Rwanda rwa kera
Umutegetsi mukuru w’Urwanda rwa kera yari ingoma Karinga. Mu mitambagiro, mu birori, mu guhabwa icyubahiro (préséance, protocole), yazaga imbere y’umwami. Urwanda rwashoboraga guterwa, rukaba rwanatsindwa, yewe se n’umwami warwo agafatwa mpiri, akaba yanicwa. Igihe cyose ingoma Karinga yabaga itarafatwa, umwanzi yabaga ataratsinda, yabaga atarigarurira Urwanda.
Nyuma ya Karinga hakurikiragaho umwami. Umwami ariko yanganyaga ububasha n’umugabekazi, ni ukuvuga nyina. Dore bimwe mu bibyerekana. Icyambere ni uko iyo umwami wari ku ngoma yabaga amaze gutanga (gupfa), Abiru babanzaga guhitamo mu bagore be uzaba umugabekazi. Nyuma bagahita mu bahungu b’uwo mugore ukwiye kuba umwami. Ntibahitagamo umukuru byanze bikunze, bahitagamo uwo babonaga abishoboye kandi abikwiye kurusha abandi. Mu by’ukuri bahitagamo uwo bishakiye. Icya kabiri ni uko iyo umwami yapfaga mbere y’umugabekazi (nyina), umugabekazi nawe yagombaga gupfa. Akenshi yanywaga uburozi cyangwa akaryama agaramye ku gitanda, bakamushyira umubirikira (entonnoir) mu kanwa, bagasukamo amata kugeza ubwo amuhuba umwaka, ntabashe guhumeka, agapfa. Icyo gihe baravugaga ngo umugabekazi yanyoye.
Mu Rwanda habayeho abagabekazi benshi b’ibishegabo bitegekeraga igihugu, abami bagasigara ari ab’umurimbo gusa. Umwe muri bo ni nka Kanjogera nyina wa Musinga (1897-1931), undi ni nka Nyiramavugo Nyiramongi nyina wa Mutara wa 2 Rwogera (?-1853). Abo rwose ntibavugirwagamo. Na Nyiramavugo Kankazi nyina wa Rudahigwa (1931-1959) yarabigerageje, ariko ntibyamushobokera kubera ko ibihe byari byarahindutse.
Urwanda rwari rugabanijemo Ibiti banitaga kandi Intara. Muri buri giti umwami yabaga ahagarariwe n’Abatware 3 : uw’ingabo, uw’ubutaka n’uw’umukenke. Umukuru muri bo yari uw’ingabo, ku buryo iyo bavugaga “umutware” nta kindi bongeyeho, byasobanuraga “umutware w’ingabo”. Hari igihe umutware w’ingabo yabaga ari n’umutware w’ibindi byose. Kuba umutware mu rwego rw’Igiti (uw’ingabo, ubutaka cyangwa umukenke) byari umwihariko w’Abatutsi.
Ibiti byari bigabanyijemo Ibikingi. Igikingi cyabaga kigizwe n’umusozi umwe cyangwa myinshi (collines). Buri mutware muri bariya batwaraga Igiti yashyiragaho umuhagarariye mu Bikingi bigize Igiti cye. No mu rwego rw’Igikingi abatware b’Abatutsi ni bo babaga ari benshi, ariko harimo n’Abahutu n’Abatwa. Icyakora Abahutu n’Abatutsi bakomezaga kunena Umutwa kabone n’abatuye mu Gikingi ategeka. Ntibasangiraga nawe, ntibanyweraga ku muheha umwe na we. Byongeye kandi, mu kuzamuka mu ntera Umutwa ntiyashoboraga kurenga urwego rwo kuba umutware w’Igikingi. Cyaraziraga ko yatwara Igiti, ariko ku muntu w’Umuhutu byarashobokaga, uretse ko bitari bikunze kubonekera.
Ibindi biteye amatsiko ni ibirebana n’umutware w’ingabo. Ntabwo yabaga ari we ku izina gusa, yabaga afite ingabo ategeka koko. Izo ngabo ariko zabaga zituye mu Biti binyuranye by’u Rwanda. Umutware w’ingabo utuye ikantarange yabaga afite ijambo n’ububasha ku nka, ku nzuri no ku bundi bukungu buri musirikari akesha kuba ari mu ngabo ze aho yaba atuye hose. Hari n’ubwo ingabo iyi n’iyi yikundiraga kandi ikumvira umutware wayo utuye iyo bigwa kurusha uko yabigiriraga umutware w’Igiti ituyemo.
- Ibintu byose byari iby’umwami
Kugirango twumve neza inshingano z’abari mu nzego z’ubutegetsi tumaze kuvuga, ni ngombwa kumenya ko mu mitekerereze y’icyo gihe ibintu byose byari iby’umwami. Byose ariko : inka, amasambu, abagore ndetse n’ubuzima bwa buri muturage, byose byari iby’umwami. Uwifuzaga kugira icyo aronka yagombaga guhakwa ku mwami cyangwa ku byegera bye. N’uwashakaga kwirinda ko yanyagwa ibye ni ko yagombaga kubigenza. Dore ingero 2 zerekana ukuntu ibintu byose byari iby’umwami.
Urwambere ni nk’uko umwami Rwabugiri yitwaga Sezisoni. Umunsi umwe yumva izina rya muramu we witwaga Rwabugiri riramushimishije, ararimwaka, araryitwarira, undi amwita Rwakageyo. Urugero rwa 2 ni nk’uko na none Rwabugiri yarongoye abagore 3 bavukana kandi bose abambuye abagabo bari barashatseho, barabyaranye n’abana. Nyuma yaje kubica bose, ataretse na se ubabyara, ni ukuvuga sebukwe witwaga Nzirumbanje abahora ko bari baragize uruhare mu rupfu rw’umugabekazi Murorunkwere, nyina wa Rwabugiri.
Abari mu nzego z’ubutegetsi gakondo bari bashinzwe kuvana mu baturage ibiribwa bikomoka ku buhinzi no ku bworozi bigomba kugemurwa ibwami. Abo mu rwego rwo hasi babikusanyaga bitwaga Abamotsi. Umumotsi yabaga ashinzwe ingo ziri hagati ya 10 na 15. Yagereranywa na ba Nyumbakumi b’ubu. Umumotsi yagombaga gukusanya byinshi, agakuraho ibimutunga n’umuryango we, hagasaguka ibyo yohereza ku mutware w’Igikingi. Umutware w’Igikingi nawe yakuragaho ibimutunga n’abe bose, hagasaguka ibijya ku mutware w’Igiti. Umutware w’Igiti agakuraho ibimutunga, hagasigara n’ibyo yohereza ibwami.
- Akababaro k’abaturage
Tuzirikane ukuntu bariya batware n’abamotsi banganaga (umubare munini wabo), tuzirikane ko benshi muri bo bari bafite abagore benshi, tuzirikane ko abagira icyo bapfana n’umutware nabo bagombaga gutungwa na rubanda, hanyuma twibaze ukuntu umuturage yari yaragowe. Ntacyo yasigaranaga. Ni yo mpamvu abamotsi bagiraga akamenyero kabi kitwaga “gutora”. Ni ukuvuga kuzenguruka mu rutoki rw’umuturage ruri kwana, agashyira ikimenyetso ku nsina zizera ibitoki byiza kandi binini kurusha ibindi, akavuga ati “iki gitoki nikimara gukomera, kizaba icy’umutware”. Icyo gihe nta mihanda yabagaho. Ibyo byose abaturage babijyanaga ibutware n’ibwami babyikoreye ku mutwe, wabigezayo kandi ntihagire uguhemba cyangwa ngo agushime.
Dore amakoro n’andi mahooro umuturage yacibwaga :
- Ikoro ry’ingabocyangwa ry’umuheto : Ni ikoro buri muryango mugari (inzu, igisekuru) w’Abahutu watanga ku mpamvu y’uko Abahutu batsinzwe, nta kindi.
- Ikoro ry’ubutaka : Ni ubukode bw’ubutaka. Kubera ko ubutaka ari ubw’umwami, ufite akarima ahinga wese yagombaga kugakodesha.
- Ikoro ry’ibihunikwa: Ni ikoro ryavanwaga ku myaka ishobora kumara igihe ihunitse.
- Umusesekara.Ni ikoro ryabaga rigizwe n’ipfukire(hagati y’ibiro 8 na 15 by’amashaza cyangwa by’ibishyimbo) n’urutete (ibiro 15 by’amasaka).
- Inyambike. Ni kimwe na bya bindi twabonye mu kanya byo gutora, uretse ko iyo bamaraga guca igitoki cyari cyaratoranijwe, baheragako bambika (batora) ikindi nacyo kizaba icy’umutware.
- Umusogongero:Ni uruhare abatware bavanaga ku ikoro rigenewe umwami.
- Uburetwa: Ni imirimo Abahutu bakoreraga abatware kandi ntibayihemberwe. Buri muryango (urugo –famille-) rwagomba kugira umuntu rwohereza gukora iyo mirimo. Aha ni ho havuye wa mugani ngo“Ibyaye amamasa yicungura amarago”. Amarago ni ubwoko bw’imyambi aborozi bakoreshaga bareza inka kugirango babone ikiremve. Umugabo wabaga yarabyaye abahungu yashoboraga kujya abohereza umwe umwe gukora ubwo buretwa, nawe akabona akanya ko kuruhuka.
Icyumweru cya gihanga cyari kigizwe n’iminsi 5. Itatu muri yo yagombaga guharirwa iyo mirimo. Dore urutonde rw’iyo mirimo:
- Kubaka inkike :Kubaka no kwita ku ngo zikikije amazu y’umutware kandi ibiti, imigozi, urubingo n’amahunda yo kubikora akaba ari wowe ubijyana.
- Guhingiraumutware cyangwa se umwe mu bo bagira icyo bapfana.
- Kurarirakandi inkwi urara ucanye uri ku izamu akaba ari wowe uzishakira. Abararirizi babaga buri gihe ari babiri babiri. Aragowe uwo umutware yasangaga yafashwe n’agatotsi. Yaramukubitaga, kenshi akamumugaza. Hari ubwo wararaga udasinziriye gutyo, bwacya bakakohereza kwirirwa uhinga, cyangwa se mbere yo gutaha ukabanza ukajya kuvoma amazi umutware, abagore n’abana be baza gukoresha mu guteka, kwiyuhagira, gusukura inzu n’ibindi bikoresho. Haba n’ubwo wabaga wiriwe uhinga, ku mugoroba bakakubwira ngo urare izamu. Kurarira ni bumwe mu buretwa abantu bangaga kurusha ubundi.
- Guhekamu ngombyi umutware, abo mu muryango we n’imizigo yabo iyo babaga bagiye mu rugendo.
- Gufata igihe. Ni ukujya kuganiriza umutware umubwira ukuntu ari intagereranywa muri byose, ukamushimisha ukamusetsa, ariko utavugira ku busa. Ugomba kuba witwaje inzoga iryoshye n’andi maturo y’ibiribwa kugirango nyokobuja (umugore w’umutware) na we agushime, hanyuma ukomeze kurebwa neza.
- Guhora witeguyegutumwa ahantu aho ariho hose, igihe icyo ari cyo cyose.
- Gutabaranan’umutware aramutse agiye ku rugamba.
- Kumuha inka:
*y’indorano igihe yapfushije umuntu wo mu muryango we,
*inshumbushanyo iyo hari indwara yiraye mu nka ze ikicamo zimwe,
*indemano iyo hari umuhungu we ugomba gukwa,
*igihembo iyo umugore we yabyaye,
*indabukirano ihabwa umuhungu w’umutware iyo yabaga agizwe umukuru w’umuryango,
*izimano iyo umutware yabaga yagusuye cyangwa yasuye agace utuyemo.
- Kwemera umurundo nta guhigima.Igihe umutware ashakiye, yategekaga umworozi ufite inka kuzimwereka zose, agahitamo izo yifuza ko ziba ize akazitwara, cyangwa se ntagire n’imwe ahitamo.
17. “Umukenke ni uw’inka, si uw’isuka”. Iyi mvugo isobanura ko icyazaga mbere, icyahabwaga agaciro ari inzuri, imirima ihingwa ikaza nyuma. Bisobanura ko umutware yashoboraga kwambura abaturage imirima yabo kugirango ayigire inzuri z’inka ze. Yashoboraga no koneshereza abo baturage abizi neza kandi abishaka, akaragira no mu bikorera byabo. Bari babujijwe guhinga ibishanga kugirango inka zijye zibona aho zirisha mu cyi. Yashoboraga kandi kwambura abaturage imirima yabo kugirango ayigire iye gusa n’ubwo atayihindura inzuri.
Ikindi kibabaje cyane ni uko abatware bashoboraga kwica abaturage, ntihabe inkurukizi. Ni muri urwo rwego ingabo zashoboraga kwitoreza kumasha ku bantu bazima ; cyangwa uwatanzwe ngo apfe akigirizwaho nkana. Bamwe mu batesi bati “reka turebe uwamukubita inkoni imwe, agaherako ahwera”. Abandi bati “reka turebe uburyo twamwigirizaho nkana, tumugaragure, ntahereko apfa, mbere yo kunogoka abanze ababare igihe kirekire gishoboka cyose”.
Zimwe mu ndangagaciro zagombaga kuranga umuntu wahatswe cyangwa uzi guhakwa ni izi :
*Gukora icyo utegetswe neza, vuba na bwangu.
*Kwicisha bugufi no guhora wigengesereye.
*Kunama imbere y’umutware, ariko ukabangarika amatwi ngo wumve icyo akubwira, kutamureba mu maso, kumushyira mu bwinshi (mwaramutse, murifuza iki ?…), gutegereza ko aguhereza akaboko, kandi ugategereza ko ari we ubanza kugira icyo avuga, hanyuma nawe ukaba wasubiza.
- Bose ntibari bababaye kimwe
- Hari n’Abatusti bari batsikamiwe n’imikorere mibi y’inzego z’ubutegetsi gakondo uko tumaze kuzivuga. Ariko bo kubaka inkike, guhinga, kurarira no guhekantibyabarebaga. Icy’ingenzi basabwaga kwari ugufata igihe. Iyo Abahutu cyangwa Abatwa babaga bahetse umutware, bene abo Batutsi bo babaga batwaye nk’inkono ye y’itabi.
- Igihe Abazungu badutse mu Rwanda, imikorere y’inzego z’ubutegetsi gakondo nk’uko tumaze kuzibona yari yiganje mu gice cy’u Rwanda gikikije Nyanza ya Butare (Nyabisindu).
I Gisaka cyari cyarigaruriwe n’Urwanda mu w’1850 ku ngoma ya Rwogera. Imikorere nk’iyi tumaze kubona yari itarahashinga imizi. Mu turere tw’imisozi miremire twa Gisenyi, Ruhengeri, igice cya Byumba, uburengerazuba bwa Kibuye, mu Bukunzi, mu Busozo,ndetse na Busigi, ibi bintu ntibyahabaga !
Aho hose hari hatuwe ahanini n’Abahutu bari bifitiye abandi Bahutu babategekaga, ntibabigirizeho nkana nk’uko ingoma nyiginya yabikoraga aho yari yarashinze imizi. Nk’uko tuzabibona mu nyandiko zizakurikiraho, ni Abazungu cyane cyane Ababiligi bazakuraho bariya bayobozi b’Abahutu, bakabasimbuza abatware b’Abatutsi, maze mu Rwanda hose bahasakaza imitegekere nk’iyi tumaze gusuzuma. Ababiligi ariko bakoze n’ibindi byinshi tuzarushaho gusobanukirwa neza ubwo tumaze kumenya uko inzego gakondo z’ubutegetsi zakoraga.
Umwanzuro
Iyi miyoborere ni yo yatumaga mu Rwanda hahora amapfa n’inzara. Imvura yapfaga kubura cyangwa se ikaba nyinshi, umuturage wari usanzwe ari umukene akaba abaye noneho umutindi kuko nta kantu yashoboraga kuba yarazigamye. Mu rugo rugizwe n’umugabo, umugore n’abana, iyo umwe yarwaraga na bwo byari uko. Amakoro, imisoro, uburetwa ntibyagabanukaga ngo ni uko umwe yarwaye. Umuturage nta gaciro, nta burenganzira yagiraga. Akamaro ke kari ako gukora, yashaka agapfa, ariko abategetsi bakiberaho neza. Ubuhake ntaho bwari butaniye n’ubucakara, n’umwami Rudahigwa ubwe yarabyivugiraga. Imitegekere nk’iriya yagumyeho kugeza mu w’1959.
Birakwiye rwose kandi biratunganye kwibukana igihe cyose urukundo, urukumbuzi n’icyubahiro cyinshi Abarwanashyaka basezereye ingoma ya gihake na gikolonize, uw’ibanze muri bo akaba Gregori Kayibanda.
BIRACYAZA…..


text:
Uwitwa GASUGI justin mwene KAVANO NZEYIMANA Jonathan na NYIRABUJARO Peruth Mariya , utuye mu Mudugudu wa Rugogwe Akagari ka Yungwe , umurenge wa Kanama , Akarere ka Rubavu mu Ntara y’Uburengerazuba uboneka kuri Telephone 0780781348 – 0783727147 – 0787429130
Yasabye uburenganzira bwo gusimbuza izina GASUGI , ku mazina asanganywe GASUGI Justin bityo akitwa BYIRINGIRO Justin mu irangamimerere.
Impamvu atanga ni uko izina GASUGI ari izina ry’igitsinagore, izina BYIRINGIRO akaba yararikoresheje mubyangombwa bye by’ishuri kugirango amazina ye yo mu irangamimerere ahure n’ayo kubyangombwa by’ishuri.
Akaba asaba kwemererwa binyuze mu nzira zemewe n’amategeko, gusimbuza izina GASUGI Justin , akitwa BYIRINGIRO Justin mu gitabo cy’irangamimerere kirimo inyandiko ye y’ivuka.


text:
GEF yemereye u Rwanda miriyari zisaga 6 zo kwita ku bidukikije
Yanditswe na Twagira Wilson
U Rwanda ruzabona amafaranga asaga miliyari esheshatu ku nkunga GEF yemereye imishinga ifasha kwita ku bidukikije mu bihugu 14 byo muri Afurika.
GEF (Global Environment Facility) ni ikigega mpuzamahanga gitera inkunga imishinga ifasha mu kwita no kubungabunga ibidukikije.
Muri rusange, inkunga GEF yemereye ibyo bihugu byose ni miliyari 4.1 z’amadolari.
Umuyobozi Mukuru w’Ikigo gishinzwe kubungabunga ibidukikije mu Rwanda REMA, Eng. Ruhamya Coletha, avuga ko u Rwanda rwemerewe 6.261.780.000Rwf.
Eng. Ruhamya yabitangarije itangazamakuru nyuma y’inama y’iminsi ibiri yateguwe na GEF, ku bufatanye na REMA.
Akomeza agira ati “Ni amadorari agera kuri miriyoni 7 tuzakoresha mu gihe cy’umwaka umwe akazadufasha gushyigikira imishinga itandukanye igamije gufata neza ibidukikije mu Rwanda nk’iyo kwita no gufata neza urusobe rw’ibinyabuzima, imihindagurikire y’ibihe, kurwanya ubutayu n’ibindi”.
Eng Ruhamya yibukije ko GEF ibinyujije mu Kigega cy’Umuryango w’Abibumbye kita ku iterambere ry’abaturage UNDP “yadufashije no mu zindi gahunda zirebana no gufata neza ibidukikije urugero nko gutwika amavuta yahumanye muri za transfo, uburyo bwo gucunga imyanda n’ibindi.”
Umuyobozi uhagarariye GEF, Susan Matindi Waithaka, akaba ari we ushinzwe gukorana n’ibihugu by’Afurika, yabwiye itangazamakuru ko kugeza ubu u Rwanda ari kimwe mu bihugu bikoresha neza inkunga rugenerwa, mu mishinga y’ibidukikije kandi bigatanga umusaruro ku buryo bigaragarira ijisho.
Akomeza agira ati “Nk’ubu u Rwanda twarufashije mu mishinga ku mihindagurikire y’ibihe, imicungire y’imyanda n’ibirebana n’amazi, amafaranga u Rwanda ruhabwa nasanze akoreshwa neza, kandi ni bimwe kuri iyi nkunga twatanze ku bihugu ni hano tuzibanda cyane, ku bihugu biyibyaza umusaruro ku buryo bufatika, kandi imishinga bakora ikagira impinduka nziza ku buryo bufatika.”
Imibare itangwa na REMA igaragaza ko kugeza ubu imishinga ibarirwa kuri 45 ari yo GEF imaze gufashamo u Rwanda, ikaba yari ifite agaciro ka miriyoni 162,37 z’amadorari y’Amerika.
Mbere yo gusoza iyo nama ibyo bihugu bigera kuri 14, ari na byo bigenerwabikorwa bya GEF basuye Umurenge wa Rweru mu karere ka Bugesera aho birebeye imwe mu mishinga GEF itera inkunga irimo umushinga wo kuhira imyaka imusozi, hakoreshejwe ikoranabuhanga ry’imirasire y’izuba.
Ibyo bihugu birimo u Rwanda, Madagascar, Mauritius, Kenya, Ethiopia, Sudani, Somalia, Comoros, Seychelles, South Sudan, Tanzania, Djibouti, Uganda na Eritrea.


text:
Muri iyi minsi kubera gahunda ya GUMA MU RUGO, inzu zitunganya mu maso zirafunze. Ibi byagize ingaruka ku baziganaga umunsi ku wundi bagiye gutunganyisha mu maso habo. Gusa uretse n’ibyo, bamwe kubera ntaho bakijya usanga batakiyitaho nka mbere, ku buryo uretse gukaraba bakisiga nta kindi barenzaho. Ibi rero bishobora kugira ingaruka ku ruhu rwari rumenyereye gukorwaho kenshi, niyo mpamvu hano twagushyiriye hamwe mask zinyuranye, zoroshye gukora wakorera mu rugo, bityo isura yawe ikarushaho gucya no kuba nziza.
Ni uburyo bworoshye kandi budahenze ndetse bukoresheje ibintu by’umwimerere
1. Avoka
Uru rubuto ruri mu mbuto zihariye. Kuva na kera mask ya avoka yagiye ikoreshwa n’abagore n’abakobwa dore ko ikungahaye kuri vitamini A, B zinyuranye, E, na potasiyumu izwi nk’umunyungugu w’ubusore. Niyo mpamvu mask yayo ari nziza niba ushaka kugira isura ifite itoto
Uko bikorwa
Ntibigoye. Fata avoka ihiye neza uyisye ubundi wisige mu maso wamaze gukarabamo neza wihanaguye. Ubirekereho iminota 30 gusa ubundi woge amazi ashyushye, wihanagure ntiwisige ariko.
2. Ubuki
Amavuta menshi yo kwisiga usanga aba yongewemo ubuki. Ni mu gihe kuko ubuki bwifitemo ingufu zo gusukura umubiri kuko burimo ibirwanya mikorobi zinyuranye aho bufasha mu guhangana n’ibiheri, udukovu tuzanwa na byo, no gutuma uruhu rushashagirana.
Gusa mu gukora mask ntubukoresha bwonyine
Uko bikorwa
Vanga 1/2 cy’ikiyiko cy’ubuki na 1/2 cy’ikiyiko cya cinnamon ukoremo igipondo. Niba ufite ibiheri usige aharwaye gusa. Niba ntabyo urisiga mu maso hose, ubirekereho ijoro ryose ubikarabe bucyeye.
3. Concombre
Concombre ituma uruhu rworoha kandi ntirube rukanyaraye. Cyane cyane iyi mask iba nziza mu gihe cy’izuba.
Uko bikorwa
Kata concombre mu muzenguruko, ugende urambika mu maso, ntiwibagirwe no gushyira aho amaso ari. Ubirekereho byibuze iminota 30.
4. Ikawa
Mu ikawa dusangamo caffeine ikaba ifitiye akamaro kanyuranye uruhu aho ituma rugumana itoto
Uko bikorwa
Vanga ikawa (twayita ifu yayo cyangwa amajyane) n’amata y’inshyushyu kugeza ubonye igipondo. Bisige mu maso ariko ntusige hafi y’umunwa n’amaso ubirekereho iminota 20. Gusa usige witonze kugirango utaza kuba wakikobora. Ubundi ukarabe
Ni nyinshi wakora, izi ni zo twaguteguriye ubu, ubutaha tuzavuga izindi


text:
Ariko ibyemeza y’uko abapfuye bazuka, Mose na we yabigaragarije ku byabereye kuri cya gihuru, ubwo yitaga Uwiteka Imana ya Aburahamu n’Imana ya Isaka n’Imana ya Yakobo. Nuko rero Imana si Imana y’abapfuye, ahubwo ni iy’abazima kuko bose kuri yo ari bazima.Luka 20:37-38
Yobu 14:1_2 "Umuntu wabyawe n’umugore, arama igihe gito kandi cyuzuyemo umuruho agakenyuka, avuka ameze nk’ururabyo, maze agacibwa, ahita nk’igicucu kandi ntarame.
Muri gahunda dutegura z’ubuzima bwacu ntabwo tujya dushyiramo umunsi wo gupfa kuko tutazi umunsi cyangwa umwaka tuzapfiraho. Gusa uko byagenda kose urupfu ruriho kandi mu gihe Kristo ataragaruka tuzapfa, imirimo twarimo ikomezwe n’abandi kuko isi yo turapfa tukayisiga. Uru rupfu mvuga ni urwica umubiri ariko twizera tudashidikanya ko hariho umuzuko w’abapfuye kuko aba-Kristo twizera ko umwami wacu Yesu yapfuye akazuka bityo ni nako natwe tuzazuka ( 1Abatesaroniki 4: 13-18).
Hari abantu benshi bagiye bavuga ko bagize iyerekwa ndetse hari n’abatanga ubuhamya ko bagiye babana n’abageze ku munota wabo wa nyuma, benshi bavuga ko iyo umuntu agiye gupfa abimenya, kandi ko aba ameze nk’ureba aho umwuka we ugiye kujya. (Bavuga ko iyo umuntu apfiriye mu byaha abona ko agiye mu yindi si ariko mbi, bavuga kandi ko abakiranutsi nabo mu gihe cyabo cyo gupfa baba babona aheza berekeje kabone n’ubwo ububabare bw’umubiri buba butaboroheye).
N’ubwo ibi ari ibitekerezo by’abo bantu, Bibiliya nayo ivuga ku nkuru z’umutunzi na Lazaro, ngo babaye mu isi buri wese ahabwa ubuzima butandukanye n’undi, ngo umutunzi yari atunze cyane ariko ntiyakiranuka mu butunzi bwe. Lazaro ari umukene ariko akiranuka mu bukene bwe, nyuma bose barapfa ngo Lazaro abamarayika bamujyana mu gituza cya Aburahamu;
Umutunzi apfuye arahambwa ajya ikuzimu ababazwa n’umuriro agera aho yifuza ko Lazaro akoza urutoki mu mazi amutonyangirize ku rurimi. Kubw’umubabaro yifuza ko yabona amahirwe yo kuburira abo yasize mu isi ngo bihane batazajya habi nk’aho ari, ariko arabwirwa ati bafite Mose n’abahanuzi babumvire, nibatabumvira ntibakwemera n’aho umuntu yazuka ( Luka 16: 19_ 29).
Kurama kwacu mu isi ni guto, n’ijambo ry’Imana rirabivuga ( Zaburi 90 : 10), ariko nk’uko twabivuze hariho umuzuko w’abapfuye kandi hari abazazukira kubaho ubuzima buhoraho mu munezero hari n’abazazukira guhanwa n’uyu mutunzi twabonye. Ni ngombwa ko mubimenya kandi bikadutera ibyiringiro bidukomeza, mutababara nk’abadafite ibyiringiro (1 Abatesalonike 4:13) (Ibyahishuwe 22: 12_15).
Uwitwa Sitefano uri mu bahowe Imana dusoma mu byakozwe n’intumwa 7:55-60, yapfuye urupfu rubi aterwa amabuye ariko Bibiliya igaragaza ko yapfanye ibyiringiro ubwo yararamaga akareba hejuru akavuga ati “Mbonye ijuru rikingutse, n’umwana w’umuntu ahagaze iburyo bw’Imana”…
Dufite igihe cyo gukoramo ibyiza Imana ishaka tugifite uburyo, kuko hari igihe ubuzima bwacu buzashyirwaho iherezo. Dufite igihe cyo kwizera Yesu Kristo no gukorera Ubwami bw’Imana kuko twaremewe kubw’intego y’Imana. (umubwiriza 12),
Iyi mirimo niyo izaduherekeza kandi tuzayigororerwa igihe cy’Ingororano, nongere mbabwire nti" Urupfu rw’umubiri si ryo herezo ry’abizera Yesu kristo. Urupfu Yesu yarugize irembo, nk’uko yapfuye akazuka n’abapfuye azabazura, bityo ntidukwiye gutinya uwica umubiri gusa, ahubwo dutinye uwica umuntu agashobora kumujugunya muri gehinomu (Luka 12:4-5).
Nihanganishije ababuze ababo kuko bagenda tukibakeneye, kandi bagenda hari ibyo tubona batarangije!. Mwihangane kandi ikivi basize nitwe bo kucyusa, aho bari bararuhutse kandi natwe turi mu nzira. Mbifurije kuzarangiza uru rugendo amahoro, Amen!.
Yesu abahe umugisha, yari RUTAGUNGIRA Ernest
Source: InyaRwanda.com
[email protected]


text:
Muri iyi minsi, aho Ishyaka Ishema ritangiriye ku mugaragaro, hari abatunguwe n’Ikipe y’abo bantu bashya baje mu kibuga, ni ko kwiyamira bati nta banyapolitiki badafite “expérience” ! Aha rero niho hateye kwibaza. « Experience » aba bantu babuze ni iyihe kugira ngo bakunde babe Abanyapolitiki bashobora kugirira akamaro Abanyarwanda bari ku ngoyi ?
Dogiteri umaze imyaka irenga 10 abungabunga ubuzima bw’abantu, mu bihe byiza no mu makuba yo mu mashyamba ;kuvuga ko adafite expérience bishaka kuvuga iki ? Kuvuga ko Dogiteri, Umwalimu wa Kaminuza, adafite CV yatuma aba umwe mu banyapolitiki bafasha rubanda kwigobotora ingoma y’igitugu bivuga iki? Ni iyihe expérience iruta iy’umupadiri umaze imyaka isaga 13 yaratangiye ubuzima bwe kubana n’abaturage bari ku ngoyi, asangira nabo amarira n’amizero ? Expérience yindi ikenewe n’umunyarwandakazi wabonye umuryango we urimburwa n’Agatsiko kiyita abayobozi b’igihugu, isa ite ? Expérience iruta iy’umunyarwanda wabyirutse intambara ya Byumba irimbanyije, agatakaza abantu basaga 50 bo mu muryango we bishwe urw’agashinyaguro; akiruka imikenke akaminuka imisozi; akarara rwantambi mu mashyamba n’ibishanga; akarokoka hamana inzara,amasasu, imivumba y’inzuzi n’inyamaswa z’inkazi; iyo expérience abuze ni nde wayitubwira ? Nk’umusore wamenye akiri ingimbi uko Abenegihugu bafungwa bazira akamama, bagakubitwa, bakavunagurwa ingingo, bakangizwa ku buryo bwinshi bunyuranye, nyuma abanze gupfa bakazarekurwa bitwa abere, ninde wahagarara ku maguru yombi ngo atubwire ngo uwo musore nta expérience afite ?
Kereka niba “Expérience” nyayo y’uwitegura kuba umuyobozi mu rwego rw’igihugu cy’u Rwanda ari ukuba atararangije amashuri yisumbuye ahubwo akaba “yaracuruje isigara n’amagi” gusa ! Keretse na none niba umunyapolitiki ufite expérience u Rwanda rukeneye ari uwabaye icyamamare mu kumena amaraso y’abanyarwanda no gusahura umutungo w’igihugu byonyine ! “Expérience “ivugwa iramutse ari iyo, biragaragarira buri wese ko Abayobozi b’Ishyaka Ishema , ntayo bafite ! Ariko nyine ishema ryabo ni aho riri.
Aha rero niho hateye kwibaza! “Expérience” aba bantu babuze ni iyihe kugira ngo bakunde babe abanyapolitiki bashobora kugirira akamaro Abanyarwanda bari ku ngoyi? Dogiteri umaze imyaka irenga 10 abungabunga ubuzima bw’abantu, mu bihe byiza no mu makuba yo mu mashyamba, kuvuga ko adafite expérience bishaka kuvuga iki ? Kuvuga ko Dogiteri, Umwalimu wa Kaminuza, adafite CV yatuma aba umwe mu banyapolitiki bafasha rubanda kwigobotora ingoma y’igitugu bivuga iki? Ni iyihe expérience iruta iy’umupadiri umaze imyaka isaga 13 yaratangiye ubuzima bwe kubana n’abaturage bari ku ngoyi, asangira nabo amarira n’amizero ? Expérience yindi ikenewe n’umunyarwandakazi wabonye umuryango we urimburwa n’Agatsiko kiyita abayobozi b’igihugu, isa ite ? Expérience isumbye iy’umunyarwanda wabyirutse intambara ya Byumba irimbanyije, agatakaza abantu basaga 50 bo mu muryango we bishwe urw’agashinyaguro; akiruka imikenke akaminuka imisozi ; akarara rwantambi mu mashyamba n’ibishanga; akarokoka hamana inzara,amasasu, imivumba y’inzuzi n’inyamaswa z’inkazi; iyo expérience abuze ni nde wayitubwira ? Nk’umusore wamenye akiri ingimbi uko Abenegihugu bafungwa bazira akamama, bagakubitwa, bakavunagurwa ingingo, bakangizwa ku buryo bwinshi bunyuranye, nyuma abanze gupfa bakazarekurwa bitwa abere, ninde wahagarara ku maguru yombi ngo atubwire ngo uwo musore nta expérience afite ?
Kereke niba “Expérience” nyayo y’uwitegura kuba umuyobozi mu rwego rw’igihugu cy’u Rwanda ari ukuba atararangije amashuri yisumbuye ahubwo akaba “yaracuruje isigara n’amagi” gusa ! Keretse na none niba umunyapolitiki ufite expérience u Rwanda rukeneye ari uwabaye icyamamare mu kumena amaraso y’abanyarwanda no gusahura umutungo w’igihugu byonyine ! “Expérience “ivugwa iramutse ari iyo, biragaragarira buri wese ko Abayobozi b’Ishyaka Ishema ntayo bafite ! Ariko nyine ishema ryabo ni aho riri.
Muri iyi nyandiko ndashaka guhamagarira Abanyarwanda guhindura imyumvire no kurenga za “mythes” zitakijyanye n’igihe tugezemo kuko nta gisubizo ziha ikibazo dufite .
Expérience ikenewe ku rugamba rwo kubohoza u Rwanda ku ngoyi y’Agatsiko ni iy’umwenegihugu “washoboye kumvira mu mubiri we akarengane Abanyarwanda bahuye nako no kuba yararangije gusobanukirwa n’akaga igihugu kimazemo imyaka isaga 22. Expérience nyakuri abanyapolitiki bo muri iki gihe bakeneye , si ukurata inkovu z’imiringa ahubwo ni ugutinyuka gusohoka mu buvumo, ukishyira hanze(prendre le risque) kugirango ufatanye n’abo musangiye umurava wo kugoboka igihugu, ngo mukunde mureme urugamba rudasesa andi maraso y’inzirakarengane , ruzahagarara ari uko ikibazo kibonewe umuti.
BITYO RERO:
Ishusho (modèle) y’abanyapolitiki bagize ikintu gisa na “Caste” yihariye ubumenyi bwo kuyobora igihugu(ubwiru), iyo shusho yajyanye na Karinga, dore imyaka ibaye 50 ! Nibyumvikane neza ko abavukanye imbuto bashobora kuboneka mu moko yombi, mu turere twose, no mu bihe byose.
Ishusho y’Umunyapolitiki uzobereye mu kubeshya rubanda, ishusho y’umunyapolitiki ufite uburambe mu macenga n’amanyanga menshi, …nta mizi igifite! Umuntu abeshya cyane yageraho akibeshya, bikamukoraho . Ikibazo ni uko bikora no ku nzirakarengane zitagira umubare.
Ishusho umunyapolitiki rwagitinywa ufite ubushobozi bwo kurimbura imbaga….iyo shusho ikwiye gusibwa mu mitwe no mu mitima yacu kuko umunyapolitiki uteye atyo atari igisubizo ahubwo ari we kibazo kiremereye cyane u Rwanda rufite .
Abanyapolitiki bateye nk’abo tuvuze haruguru ntibakijyanye n’igihe tugezemo kuko “ubunararibonye bwabo “butashoboye gukumira intambara yo mu 1994; “expérience” yabo ntiyashoboye guhagarika jenoside yo 1994 yahindutse nk’igufa ryahagamye Abanyarwanda uko amasekuruza azagenda asimburana; expérience yabo ntiyashoboye kubuza Agatsiko gakora nka mafia gufata ubutegetsi bwose no kubukoresha gasubiza Abanyarwanda ku ishumi y’ubucakara; Ubunararibonye bwabo ntibubujije Agatsiko kumara imyaka isaga 18 gatitiza Abanyarwanda, kabambura ibyabo, gafunga , kica, gatorongeza …! Aho ibihe bigeze , “Expérience ikenewe” si iyo kuzunguza Agatsiko gusa, ahubwo ni iyabyara ingufu zihagije zo kugahirika kakagenda nk’ifuni iheze ! Ikipe izabigeraho, niyo izaba igaragaje ko ifite expérience, niyo ikwiye gufatwa nk’ikipe itsinda, ibindi ni amagambo na mythes zitagifite impamvu yo kwemerwa!
Kugira ngo turusheho kugaragaza neza ukuntu mu Rwanda hakenewe “génération nshya y’abanyapolitiki” , reka tugerageze gusubiza ibi bibazo bibiri bikurikira, benshi bakomeje kwibaza : Ni iki kikubwira ko umuntu ari umunyapolitiki kandi mwiza?(1) Génération nshya y’abanyapolitiki igizwe na nde?(2)
1. Ni iki kikubwira umunyapolitiki mwiza?
Hari benshi bibaza bati umuntu atangira kuba umunyapolitiki ryari? Kubanza gusubiza iki kibazo birakwiye . Umurimo wa politiki si umurimo nk’indi isanzwe tuzi, abantu bakora bagamije kubona ikibatunga no gutunga imiryango yabo.
Umunyapolitiki nyawe ni umuntu ufite impano (charisme) yo kugira umutwe n’umutima bifungutse cyane ku buryo imbaraga ze z’umubiri n’iz’ubwenge atazimarira mu guharanira inyungu bwite ze n’iz’umuryango we gusa (intérêt privé), ahubwo akiyumvamo ikintu kimeze nk’ikibatsi kimushishikariza guharanira no kwitangira inyungu za benshi (Intérêt général).
Bene uwo muntu ababazwa n’uko hari akarengane mu gihugu kabone n’iyo we ku giti cye ako karengane kaba katamugeraho . Uwo muntu abura amahoro mu mutima we iyo abona uburenganzira bwa bamwe mu benegihugu buhonyorwa, abantu bafungirwa ubusa, bamburwa ibyabo, bicwa…
Umuntu ushobora kuzavamo umunyapolitiki mwiza agaragara akiri muto: usanga ari umulideri mu bandi bana, abagira inama nziza, aharanira gukiranura abashyamiranye, atorerwa kuyobora abandi mu ishuri, mu mikino, mu mashyirahamwe….
Iyo amaze gukura, igihe igihugu kirimo kikabimwemerera (opportunité), bene uwo muntu agomba kwiyemeza kwinjira mu ishyaka rya politiki kuko ariyo nzira yonyine imufasha gufatanya n’abandi kwisuganya kugira ngo bashobore kubungabunga no guteza imbere inyungu rusange, ndetse byaba ngombwa bakiyemeza kurwanya ubutegetsi bw’igitugu buriho hagamijwe kubusimbuza ubutegetsi bukorera inyungu za rubanda. Nta myaka ntarengwa ibaho yo kwinjira mu kibuga cya politiki ku mugaragaro ! Gusa gukuraho ubutegetsi bw’abanyapolitiki bikunda ntibyoroha kuko baba bafata igihugu nk’umurage basigiwe na ba se, bityo bagahora bihatira kugikama kugeza bakijogoroje ! Gukuraho ubutegetsi nk’ubwo bisaba imbaraga zihagije z’ubwenge n’iz’umubiri, niyo mpamvu urugamba rukenera abakiri bato kuruta abakambwe!
Aho umunyapolitiki mwiza atandukanira n’umunyapolitiki mubi harigaragaza: Mu gihe umunyapolitiki mwiza atanga utwe twose bikaba ndetse byamuviramo no guhinduka umukene nyakujya, Umunyapolitiki mubi ni wa muntu wikunda birenze urugero ,uhora yiruka inyuma y’utunyungu twe twonyine, uhora yishakira icyo yagavura: bene uwo yinjira muri politiki ashaka amakiriro. Iyo agize amahirwe akaronka umwanya w’ubuyobozi, awukoresha atsikamira abandi, akoresha iterabwoba, asahura umutungo rusange, arenganya rubanda ashinzwe kurenganura! Iyo bene abo banyapolitiki bikunda kurusha abazima n’abapfuye bageze ku butegetsi nibo bazambya igihugu: ruswa igahabwa intebe, kwikubira ibyiza by’igihugu bikagirwa intego, ubusumbane mu benegihugu bukagirwa ihame, umwiryane ugatutumba, intambara ikabihima byose ikabisandaza !
Nta wihangishaho kuba umunyapolitiki mwiza kuko burya babivuze ukuri ngo kamere ntikurwa na reka ! Abaturage bajye bashishoza bamenye hakiri kare niba umunyapolitiki bakurikiye ari umwiza cyangwa umubi. Iyo bahisemo umwiza bibazanira umugisha, iyo bihitiyemo gukurikira umubi, ntibagatungurwe n’ibyago bitagira ingano bibagwirira , birimo umwiryane n’intambara.
2. Hakenewe Abanyapolitiki bashya.
Hakenewe Abahutu badafite « complexes ».
Hakenewe Abanyapoliki b’Abahutu badashobora gushinjwa jenoside kuko batayigizemo uruhare na ruto . Hakenewe kandi abataragize uruhare mu gusahura umutungo w’igihugu. Byaragaragaye ko iyo ufite umwe muri iyi miziro, urabyina ariko ntusimbuka, urasakuza ariko ugasa n’ubwira nyiramubande! Imvugo yawe ntishobora kugera ku muntima w’Abanyarwanda kuko nta kuri uba wifitemo. Agatsiko iyo kagukanze wisubirira mu buvumo ugaherayo, abagukurikiye bakabura ihene n’ibiziriko.
N’ubwo Agatsiko kazobereye mu kugereka ibyaha bya jenoside ku nzirakarengane zishatse kugira icyo zakora muri politiki, ibinyoma byako ntibibuza intwari gukomeza urugamba, kuko amaherezo ukuri gutsinda ikinyoma.
Hakenewe abasore n’inkumi bafite ubushake bwo gutsinda ubwoba bakarwanira ukuri . Hakenewe abanyarwanda bemera kurenga utunyungu twabo bwite (intérêts égoistes), bakababazwa n’akaga Abenegihugu bose barimo bityo bakiyemeza kwitangira urugamba rwo kubarenganura. Hakenewe abagabo n’abagore batsinda igishuko cyo kwiberaho mu mudendezo wo mu mahanga, uyu utera bamwe kwibagirwa Urwababyaye, ahubwo bakemera guhaguruka bagashyigikira iyo”génération nshya” y’abanyapolitiki batagoswe n’inzigo n’inzangano za kera. Hakenewe abanyapolitiki badafite “complexes” zibabuza kujya ahabona ngo bahangane n’akarengane kagirirwa rubanda.
Hakenewe Abatutsi b’Abanyakuri kandi batari abicanyi.
Abagize Agatsiko kari ku butegetsi i Kigali, ntawe utazi ibyabo ! N’ubwo bigira abere n’abacamanza, ni abicanyi ruharwa, ndetse benshi muri bo barashakishwa n’ubutabera mpuzamahanga. Mu by’ukuri ibyabo byararangiye kuko n’abanyamahanga bari barabibeshyeho barangije kubatahura, bazwi nk’abanyapolitiki babi cyane.
Ihurizo risigaye ni rimwe gusa: harya ngo « Iyo inzoka yizingiye ku gisabo wabigenza ute » ? Ko kubyaza igisabo(kukimena) bizira, ubwo byagenda gute ? Uramutse ukubise inzoka ubihubukiye ukamena n’igisabo, ko waba ntacyo ukijije ! None se uretse inzoka igakomeza ikizingira ku gisabo, iyo nzu wayigumamo?
Ngiryo ihurizo Abanyapolitiki bashya bagomba kubonera igisubizo mu maguru mashya !
Hakenewe abasore n’inkumi, abagabo n’abagore bacitse ku icumu rya jenoside badafite aho bahuriye n’amarorerwa Agatsiko kakoreye Abanyarwanda, kandi bakaba bakunda Urwababyaye: abo bakwiye rwose gutinyuka bakerekana ko banze gukomeza kugirwa igikoresho cy’inyungu za kariya Gatsiko gakomeje kwigaragaza nk’umukiza w’Abatutsi kandi nyamara uruhare kagize mu iyicwa ryabo ruzwi na bose.Icyo Agatsiko kikundira si Abatutsi, ni ubutegetsi n’amafaranga , ubuzima cyangwa urupfu rw’abo Batutsi bahoze mu Rwanda ntacyo byari bibabwiye mu gihe cyahise, ntabwo bibashishikaje uyu munsi, ntacyo bizababwira mu gihe kizaza!
Byaba bibabaje kandi biteye inkeke n’agahinda Abatutsi b’i Rwanda bakomeje kwemera kugirwa ingwate n’Agatsiko amahanga atunga agatoki, akagafungira imfashanyo mu buryo bwo kwerekana ko atagishoboye kwihanganira politiki y’urugomo ikorwa na ba Ruharwa bakwiye gushyikirizwa ubutabera. Abanyagitugu bica rubanda nta mwanya bagifite mu ruhando rw’amahanga, gukomeza kubashyigikira ntibitandukanye no kwiyahura. Ndahamagarira abasore n’inkumi b’abatutsi guhumuka ntibakomeze kwihambira ku ruhu nk’ikirondwe : inka yariwe kera ! Nibinjire mu rindi shyaka rya politiki ribanyuze cyangwa bareme iryabo, bagire bwangu batange umuganda wabo mu ntambara ya demokarasi, igihe kitarabacika.
Nta mpamvu yo gukomeza guta igihe, abanyapolitiki bazazahura uru Rwanda ni Abahutu n’Abatutsi batagize uruhare mu gusenya iki gihugu. Utarabyumva azabyumva ejo cyangwa ejobundi.
Umwanzuro.
Kuvuga ko hakenewe “génération nshya” si ukwanga ababaye abanyapolitiki bageze mu zabukuru kimwe n’abandi bakoreye neza igihugu bakaba bababazwa no kubona “mteremko” Agatsiko kakigejejeho. Kuvuga ko hakenewe “génération nshya y’abanyapolitiki” , si ugushaka kurema agahugu k’Abidishyi kuko twemera ko utaganiriye na se atamenya icyo sekuru yasize avuze! Kuvuga ko hakenewe génération nshya si ukuvuga ko abakoreye u Rwanda mu gihe cyo hambere badashobora kuzagira imirimo bahabwa mu gihugu.
Icyo dushaka kumvikanisha ni uko guhangara no guhangamura Agatsiko-Sajya bisaba amaraso mashya. Biragaragara ko niba hatabonetse abanyapolitiki bashya BATINYUKA kariya Gatsiko, ingoyi y’Agatsiko yazakomeza kurindagiza Abanyarwanda indi myaka myinshi. “Génération nshya” y’Abanyapolitiki izaba igizwe n’Abatwa, Abatutsi, Abahutu ndetse n’abahoze ari abanyamahanga bahawe ubwenegihugu bw’u Rwanda mu buryo bwemewe n’amategeko, batijanditse mu bwicanyi , gusahura igihugu n’ibindi byaha bikomeye bibangamiye inyoko-muntu. Génération nshya izaba igizwe n’abanyapolitiki bakunda igihugu kuruta inyungu zabo bwite, bitanga, biyemeje kandi bashimishijwe no gutereka igihugu cyabo mu nzira ya demokarasi isesuye. Abo nibagera ku butegetsi, u Rwanda ruzahumeka ituze n’amahoro, iterambere risangiwe n’abenegihugu bose rizaza nk’umugisha uturutse mu ijuru.
Koko mu Rwanda hakenewe “génération nshya y’abanyapolitiki”. Ishyaka Ishema ryiyemeje kutagwabira ku itabaro .
Padiri Thomas Nahimana.


text:
Mu miterere y’umugore aremye mu buryo agira imisemburo igenga ubuzima bwe bw’imyororokere. Iyi misemburo uko igenda irekurwa niko igira ingaruka ku mikorere y’imyanya y’ubuzima bw’imyororokere bwe aho agira igihe aba ari mu burumbuke ni ukuvuga igihe intanga ye yarekuwe, akagira igihe abona amaraso aturutse kukuba ya ntanga yarekuwe iba itahuye n’intanga ngabo ngo bikore urusoro maze ikaguma muri njyababyeyi aho ipfira ikazasohoka hanze ku munsi w’imihango (uterine lining). Uku gusohoka kw’amaraso mu gitsina cy’umugore bitewe n’uko intanga ye iba yapfuye, biba buri kwezi ku mugore utaracura ni ukuvuga utarageza imyaka 51. Nubwo kujya mu mihango bidakunze korohera bamwe mu bagore kubera ububabare bagira bitewe n’ihindagurika mu mubiri, ngo ni kimwe mu bimenyetso byerekana ko umugore ari muzima. Bityo rero iyo imihango ibuze cyangwa ikaza mu buryo budasanzwe bitera ikibazo ku mugore nk’uko bitangazwa na Stephanie Watson ku rubuga www.webmd.com.
Nk’uko buri mubiri w’umugore uteye ukwawo ni nako ibimenyetso by’imihango ya buri mugore bigira umwihariko. Bityo usanga bamwe bagira imihango y’igihe kirekire, abandi igihe kigufi ndetse ukanasanga n’imyitwarire yabo muri iki gihe igiye itandukanye bitewe n’umwihariko wa buri umwe. Gusa bitera ikibazo iyo uva cyane bikabije mu gihe cy’imihango, igihe ikubabaza cyane, igihe ifite ibara ridasanzwe ndetse bikanarushaho guhangayikisha igihe utayibonye igihe kirekire cyane kandi utarigeze usama. Mu gihe rero uhuye n’ikibazo nk’iki ni ngombwa kureba muganga ngo akagusuzuma hakamenyekana imvano yabyo.
Zimwe mu mpamvu zitera imihindagurikire y’imihango
Nk’uko bitangazwa na muganga Franklin Loffer akaba na perezida wa American Association of Gynecologic Laparoscopists, ngo igihe cy’imihango ubusanzwe kimara hagati y’iminsi itatu n’itanu bitewe n’umuntu kuko hari n’abageza ku minsi irindwi. Akomeza kandi avuga ko abagore badakwiye guhangayikishishwa n’igihe imihango yabo imara ahubwo ko bakwita ku kureba ibidasanzwe mu mihango yabo. Bimwe mu byo umugore akwiye kwitaho mu gihe cy’imihango:
Kugabanuka kw’imihango cyangwa guhagarara kwayo
Bitewe n’imyaka, bishobora gutera ikibazo gikomeye iyo umugore cyangwa umukobwa atabona imihango ye. Kubura imihango (amenorrhea) bihindagurika bitewe n’imyaka umugore cyangwa umukobwa afite. Ku mugore cyangwa umukobwa ufite hagati y’imyaka 20 cyangwa 30 akenshi bikunze guterwa n’uko atwite, ariko ku mugore ufite hejuru y’imyaka 40, kugabanuka kw’imihango kiba ari ikimenyetso cy’uko yegereza igihe cye cyo gucura. Nk’uko Muganga Loffer akomeza abitangaza ku rubuga www.webmd.com , ngo uko umugore agenda yegereza imyaka ye y’ubukuru, igabanuka ry’intanga ze rituma imisemburo ya estrogen igenga imikorere y’imyanya myibarukiro n’ubuzima bw’imyororokere zigabanuka bityo n’imihango nayo ikagenda igabanuka. Igihe rero imihango yawe ihagaze mu gihe cy’amezi 12, menya ko wageze mu gihe cyawe cyo gucura. Aha rero ngo imyaka yo gucura ni uguhera byibuze ku myaka 51.
Ku bakiri bato , ngo gukora imyitozo ngororamubiri myinshi kandi buri gihe ngo biri mu bituma abagore cyangwa abakobwa babura imihango. Ngo abagore bari hagati ya 5% na 25% bakora imyitozo ngororamubiri myinshi cyane bibagiraho ingaruka yo kubura imihango. Iri bura ry’imihango rishingiye ku myitozo ngororamubiri ikabije ngo rikunze kugaragara mu bakobwa cyangwa abagore babyina mu matorero (ballet dancers) n’abakora siporo yo kwirukanka. Ngo iyi myitozo ikarishye kandi ya buri gihe ngo igira ingaruka kw’ivuburwa n’irekurwa ry’imisemburo igenga ukwezi k’umugore.
Na none kandi kuri ba babandi biyicisha inzara ngo barajya kuri taille bishyira mu bibazo byo gutuma ukwezi kwabo guhindagurika ndetse no kubura imihango. Kimwe n’abagore cyangwa bamwe mu bakobwa bafite uburwayi bwo kubura ipfa (anorexia nervosa) nabo bashobora kubura imihango kubera ko umubiri wabo uba udafite ibivumbikisho nkenerwa mu kuvubura imisemburo nkenerwa ituma igi ry’intanga rirekurwa.
Izindi mpamvu zishobora gutuma umukobwa cyangwa umugore abura imihango kandi adatwite harimo kuba afite ibibazo by’imvubura zigenga imikorere n’imikurire y’umubiri cyane cyane imikorere y’umutima, gutembera kw’amaraso, ubushyuhe bw’umubiri ndetse n’igipimo cy’ingufu ziva mu byo umuntu aba yariye zitwa thyroid glands. Izi mvubura ziba mu gice cy’ijosi zifite akamaro kanini mu mikorere y’uturemangingo two mu maraso y’umuntu. Iyo zibaye nyinshi cyangwa zikaba nke cyane mu mubiri w’umukobwa bimugiraho ingaruka bityo bikamuviramo kuba yabura imihango mu gihe runaka.
Izindi mpamvu zatera kutabona imihango zirimo kuba igice cy’ubwonko (hypothalamus) kigira uruhare mu gukora imisemburo igenga ubuzima bw’imyororokere y’umugore gifite ibibazo. Konsa nabyo biri mu bituma umugore abura imihango. Na none kandi umubyibuho ukabije, umunaniro ukabije, kugira umunabi, imisemburo ngengamyororokere y’umugore cyangwa umukobwa idahagije ndetse n’indwara zibasira nyababyeyi biri mu bituma imihango y’umugore ihagarara.
Kuva cyane bidasanzwe mu gihe cy’imihango
Bivugwa ko umugore yavuye cyane mu gihe cy’imihango ye (menorrhagia) avuye amaraso arengeje ibiyiko 5. Uku kuva cyane gutuma umukobwa cyangwa umugore atakaza ubutare (iron) mu mubiri we bugira uruhare mu ikorwa ry’uturemangingo two mu maraso dutuma amaraso akwirakwiza umwuka wa oxygen mu mubiri. Iyo rero umugore adafite hemoglobins zihagije, uturemangingo tundi twitwa red cells tuba mu maraso tugira uruhare mu gukwirakwiza uyu mwuka turagabanuka maze umugore akarwara indwara yo kubura amaraso bita anemia yigaragaza cyane umugore ahumeka bimugoye, akagira uruhu rukanyaraye ndetse akanagira umunaniro ukabije. Ni byiza ko igihe cyose ubonye uva amaraso menshi mu gihe cy’imihango yawe ureba muganga akareba niba ufite uturemangingo tw’umutuku (red cells) mu maraso duhagije.
Ibindi bishobora gutuma umugore ava cyane mu gihe cy’imihango ye harimo ibibyimba bitari ibya kanseri biza muri nyababyeyi (uterine fibroids), kuramburura cyangwa gukuramo inda(miscarriage), no kuba inda ye inda yasamiwe hanze ya nyababyeyi(ectopic pregnancy). Guhindagura ibinini byo kuboneza urubyaro ndetse na kanseri ya nyababyeyi nabyo biri mu bituma umukobwa cyangwa umugore abona amaraso menshi mu gihe cy’imihango.
Kubabara mu nda cyangwa mu zindi ngingo mu gihe cy’imihango
Akenshi iyo umugore cyangwa umukobwa uri mu mihango agira impinduka mu mubiri we zirimo n’ububabare munda. Bamwe mu bagore bashobora kugira imihango ituma bagira ububabare (dymenorrhea) ku buryo bishobora no gutuma barembera mu buriri. Ubu bubabare akenshi bujyana no gucibwamo (diarrhea), kugira iseseme, kuruka, kuribwa umutwe cyangwa kugira ububabare bw’igice cy’umugongo ahagana ku rukenyerero (low back pain). Inshuro nyinshi ububababare nk’ubu buterwa n’imihango ubwayo, kuba akugara kagena imihango muri nyababyeyi katari mu mwanya wako (endometriosis) ndetse n’ibibyimba byo muri nyababyeyi. Ni byiza ko ufite ikibazo nk’iki yagana muganga akamusuzuma ndetse akaba yanamuha imiti imugabaniriza ububabare mu gihe ari mu mihango.
Kuva amaraso arimo utuntu tumeze nk’utubuye (clots) cyangwa amaraso aza yahinduye ibara
Bamwe mu bagore bakunze kubona utuntu tumeze nk’utubuye mu mihango yabo dufite ibara ritukura cyangwa umukara. Akenshi bikunze kugaragara iyo umugore cyangwa umukobwa ageze mu gihe imihango ye iza ari myinshi. Iyo tubaye twinshi bituma umukobwa cyangwa umugore ava amaraso afashe bityo bikamutera ububabare ndetse bikaba byanatuma umubiri utabasha kongera gukora ibituma amaraso ye atavura (anticoagulants).
Wakwibaza uti ese ni iki gituma imihango y’umukobwa cyangwa umugore ishobora kuza yahinduye ibara cyangwa akaza afashe cyane kandi irenduka?
Umugore wigeze kugira ibyago byo gukuramo inda ashobora kugira imihango irimo utuntu tumeze nk’utubuye cyanga akaba yanagira utubyimba dusa n’umweru mu gitsina cye. Ni byiza ko niba wongeye gutwita ugomba kureba muganga igihe cyose ubonye uva bidasanzwe cyangwa amaraso yawe arushaho gufatana.
Igabanuka ry’imisemburo y’umugore naryo riri mu bituma agira ikibazo mu gihe cy’imihango. Iri gabanuka rikaba rifite imizi mu gucura k’umugore, kwiyongera gukabije cyangwa kugabanuka kw’ibiro ndetse n’ingaruka z’imiti imwe n’imwe. Kwaguka kwa nyababyeyi bitewe no kuba umugore yaratwite nyuma yo kubyara igatinda gusubira mu mwanya wayo bishobora gutuma amaraso y’imihango yibumbira muri nyababyeyi igihe kirekire maze mu gihe imihango ije, umukobwa cyangwa umugore akava amaraso asa n’umukara.
Na none ikintu cyose gishobora kubangamira imihango kuva muri nyababyeyi igana mu gitsina cy’umugore aho isohokera bishobora gutera impinduka ku ibara ry’imihango, ndetse n’amaraso asohoka akaba yaza afashe. Ibi kandi bishobora gutuma imihango y’umukobwa cyangwa umugore iza isa n’aho irimo utuntu tumeze nk’utubuye (blood clots). Na none iyo akugara kagena isohoka ry’imihango katari muri nyababyeyi neza bishobora nabyo gutera impinduka mu misohokere y’ imihango.
Ushobora kuba uvuga uti kujya mu mihango ni ibisanzwe n’igihe ugize ikibazo ukabigira ibisanzwe bityo bikaba byakuviramo ingaruka zikomeye ku buzima bwawe bw’imyororokere. Ni byiza rero ko igihe uri mu mihango ukumva ufite umunaniro ukabije, urwaye umutwe ukubabaza cyane, uruhu rwawe rwakanyaraye ndetse unava cyane ko wakwihutira kugana muganga utari wagira ikibazo cyo kubura amaraso.
Video Abakobwa Beza
Ni Ryari Imihango Yagutera Guhangayika
Mu miterere y’umugore aremye mu buryo agira imisemburo igenga ubuzima bwe bw’imyororokere. Iyi misemburo uko igenda irekurwa niko igira ingaruka ku mikorere y’imyanya y’ubuzima bw’imyororokere bwe aho agira igihe aba ari mu burumbuke ni ukuvuga igihe intanga ye yarekuwe, akagira igihe abona amaraso aturutse kukuba ya ntanga yarekuwe iba itahuye n’intanga ngabo ngo bikore urusoro maze ikaguma muri njyababyeyi aho ipfira ikazasohoka hanze ku munsi w’imihango (uterine lining). Uku gusohoka kw’amaraso mu gitsina cy’umugore bitewe n’uko intanga ye iba yapfuye, biba buri kwezi ku mugore utaracura ni ukuvuga utarageza imyaka 51. Nubwo kujya mu mihango bidakunze korohera bamwe mu bagore kubera ububabare bagira bitewe n’ihindagurika mu mubiri, ngo ni kimwe mu bimenyetso byerekana ko umugore ari muzima. Bityo rero iyo imihango ibuze cyangwa ikaza mu buryo budasanzwe bitera ikibazo ku mugore nk’uko bitangazwa na Stephanie Watson ku rubuga www.webmd.com.
Labels: abagore


text:
YASUWE 28
Imvura yaguye ejo ku wa Mbere tariki 15 Gashyantare 2021 mu masaha y’umugoroba yasenyeye abantu inangiza n’ibindi bikorwa byinshi mu Murenge wa Kabare mu Karere ka Kayonza, ndetse no mu Murenge wa Nasho mu Karere ka Kirehe.
Umunyamabanga Nshingwabikorwa w’Umurenge wa Kabare, Gatanazi Longin, agaruka kuri bimwe mu byangijwe n’iyo mvura yaguye hagati ya saa kumi na saa kumi n’imwe z’umugoroba.
Agira ati “Iyo mvura yangije hegitari zigera ku 152 z’urutoki rw’abaturage, yashenye kandi amazu 84 ndetse na toni imwe y’umuceri wari mu bubiko. Abaturage amazu yabo yasambutse icyo twakoze ni ukubacumbikishiriza mu baturanyi ndetse no kubahumuriza mu gihe tugitegura uko bafashwa”.
Umunyamabanga Nshingwabikorwa w’Umurenge wa Nasho nawe avuga ko hari byinshi byangiritse birimo n’inzu z’abaturage.
Ati “Muri Nasho hangiritse inzu z’abaturage 35 n’ibikoni bibiri, hangirika kandi urutoki kuri hegitari 135. Hari kandi ibigori byangiritse kuri hegitari 82 ndetse n’amapoto y’amashanyarazi atatu yaguye”.
Ati “Imiryango yasenyewe twaraye tuyicumbikishirije mu baturanyi, muri iki gitondo tuzindukiye mu muganda wo kubafasha. Abo amabati yangiritse cyane turareba auko bafashwa naho abo atangiritse tugiye kubaha ibiti bongere basakare basubire mu nzu zabo”.
Muri rusange ni imiryango irenga 100 yasenyewe nk’uko abo bayobozi babitangarije RBA, inzego z’ubuyobozi ndetse n’abaturage bakaba barimo kugerageza gufasha abagize ibyago.


text:
Par:Suzana Mwamini
Suzana MWAMINI, Umuyobozi w’Ikipe Ishema ya Melbourne
Ishema ni iryacu i Melbourne .
Nitwa Suzana MWAMINI, ndubatse nkaba umubyeyi w’abana batanu, ntuye mu gihugu cya Australiya. Mfashe icyemezo cyo kujya ahagaragara ngira ngo mvugire na bagenzi banjye tureba mu cyerekezo kimwe.
Twakomeje gukurikirana ibitekerezo byiza by’abashinze Ishyaka Ishema ry’u Rwanda. Ntitwahwemye kugenzura gahunda bageza kuri rubanda n’ukwitanga kwakomeje kubaranga. Mu cyumweru gishize twagize amahirwe yo gusurwa na Padiri Thomas Nahimana, Umuyobozi w’Ishyaka Ishema akaba n’umukandida Kongere y’ishyaka yatoranyije ngo azarihagararire mu matora y’umukuru w’igihugu azaba mu mwaka w’2017.
Twaganiriye nawe, tumubaza ibibazo byose twari dufite ndetse tubona n’umwanya wo kumugezaho ibitekerezo byacu n’ibyifuzo byacu. Twashimye uko we na mugenzi we Ernest Senga baduhaye ibisobanuro twabasabaga n’uko bakiriye neza ubushake bwacu bwo gutinyuka maze natwe tukaba Abataripfana nyabo bashishikajwe no gutanga umuganda mu mpinduka nziza izageza igihugu cyacu ku buyobozi bukorera inyungu za rubanda rugufi .
Kimwe n’abandi banyarwanda benshi, turambiwe ubutegetsi bw’Agatsiko kigaruriye ibyiza byose by’igihugu , abaturage bakaba bakomeje gusuzugurwa, kuvangurwa, gufungirwa akamama, kwamburwa ibyabo no kuraswa ku manywa y’ihangu !
Twebwe Abanyarwanda batuye mu mujyi wa Melbourne ho muri Australia twafashe icyemezo cyo gutangiza Ikipe Ishema kugira ngo idufashe kuva mu bwoba , mu bwigunge no mu burangare bityo tugire icyo natwe dukora kiri mu bushobozi bwacu kugirango impinduka ishoboke mu gihugu cyacu kandi ku buryo bwihuse.
Turasanga kandi kimwe mu bituma politiki ya opozisiyo nyarwanda yarakomeje guhura n’inzitizi nyinshi ari uko abari n’abategarugori batitabiriye cyane gukora politiki kubera ahari ko politiki babonye ishingiye ku kinyoma, ku gusahura umutungo w’igihugu no kwica abaturage yabakuye umutima cyangwa se kubera ko bakomeje guheezwa. Turashishikariza abari n’abategarugori ko igihe kigeze ngo nabo bahagurukane ishema maze barengere igihugu cyabo uko bishoboka kose.
Mu izina ry’Ikipe Ishema mbereye umuyobozi, nsezeranyije Abanyarwanda batuye Melbourne ko twiteguye kubafasha mu gutsinda iterabwoba, kwihugura mu bya politiki, kubagezaho amakuru anyuranye no kubahuza hagamijwe kungurana ibitekerezo ku cyagarura amahoro mu gihugu cy’u Rwanda.
Kuko bamwe muri twe banyuze mu nzira ndende z’amashyamba ya Kongo, ntidushobora kwibagirwa abavandimwe bacu twasizeyo bakihahurira n’ingorane nyinshi kugeza n’uyu munsi . Turifuza ko hakorwa ibishoboka byose nabo bagafashwa, intambara zenda kongera kubarimbura zigakurwaho ahubwo twese tukazabona amahirwe yo kongera guhurira mu gihugu cyacu, tugafatanya kucyubaka ntawe uhejwe, kandi ntihazagire igice cy’abanyarwanda cyongera kwiyemera ko gifite uburengenzira ku byiza by’u Rwanda kurusha abandi.Turasaba Abanyarwanda benshi ko bashyigikira gahunda z’Ishyaka Ishema kuko dusanga zisobanutse kandi zishobora kuzahura igihugu cyacu.
Mu matora y’umukuru w’igihugu yegereje(2017) , turifuza ko Umukandida w’Ishyaka ryacu mwazamuhundagazaho amajwi bityo abishuka ko aribo bonyine bavukanye imbuto bakamenyeraho neza ko “Ubutegetsi bwose buturuka kuri rubanda , ikaba ariyo yihitiramo abayobozi bayinyuze biciye mu matora adafifitse”.
Harakabaho u Rwanda rw’a twese,
Harakaramba Ishyaka Ishema ry’u Rwanda,
Mwese muhorane ishema
SUZANA MWAMINI,
Umuyobozi w’Ikipe ISHEMA ya MELBOURNE.
Telephon no : +61 470 507 749


text:
Uyu mwana w’imyaka 4 y’amavuko ngo yagize igitekerezo cyo kwandika iyi baruwa ubwo yabonaga Mama we yandikira inshuti ye akoresheje email.
Nkuko Mama w’uyu mwana yabitangaje mu magambo ye yagize ati”Naramubajije nti iyi baruwa ushaka kuyoherereza nde,nawe aransubiza ati birumvikana ni Baily,ubwo yahise nubundi ansaba ko yanjya abwira amagambo ubundi nkayamwandikira”.
“Nuko araza anyicara iruhande maze atangira kubwira amagambo mwandikira nanjye ntangira kuyandika.
Bennet na Beily bamaze imyaka igera kuri ibiri bigana mu ishuli rimwe,muri iyi baruwa avugamo cyane urukundo amukunda uko rungana,uyu mwana Bennet ngo akaba azizihiza isabukuru ye y’amavuko y’imyaka 5 mu byumweru bicye biri imbere,kandi akaba yifuza ko Baily yazaba ahari kandi yambaye nk’umwamikazi.
Ibaruwa ya Bennet iteye itya :
Ese uzaza mu rugo ?maze dukine,Ntekereza ko uri mwiza nk’Ifarasi cyangwa Ladybug,ntabwo mpamya neza icyo muhuje ubwiza,Ufite kuza mu rugo maze tugasangira Fromage,Ndagukunda ndetse nakutse n’iryinyo mu ijoro ryashize,Nkeka ko nakwishimira kugukorera akantu gatangaje hanyuma nkakureka ukandeba mu marushanwa y’amarobo.
Mama wa Bennet yakomeje agira ati”nkimara kumubwira ko ibaruwa ye nayishyikirije Baily yahise amwenyurira mu maso”.
Nkuko Mama we yakomeje abitangariza ikinyamakuru cya BuzzFeed ngo Bennet yarwaye indwara ya Cancer afite amezi atandatu y’amavuko kugeza na nubu yananiranye kuyivura,akomeza avuga ko kubona umwana we yishimye bimuha umutuzo ndetse n’umunezero.


text:
Burera: Bahawe umukoro wo guhangana n’ikibazo cy’abana babyarira iwabo
Yanditswe na Kayitare Jean Paul
Mu biganiro Polisi y’igihugu yagiranye n’inzego zitandukanye zikorera mu karere ka Burera mu Ntara y’Amajyaruguru, yagaragaje ko ikibazo cy’abana babyarira iwabo gikomeye aho imibare y’abo bana igera ku 1.852 mu gihe k’imyaka itatu yonyine. Inzego z’ibanze n’ababyeyi bakaba basabwa guhangana n’icyo kibazo.
ACP Thed Ruyenzi wari uhagarariye Polisi y’igihugu muri ibyo biganiro, yavuze ko bibabaje kubona mu 2016-2018 haragaragaye abana batari bake batwariye inda iwabo kandi bikaba mu karere kamwe.
Ati: “Birababaje kuba hari abana 1.852 bose babyariye iwabo kandi bose ari abo mu karere kamwe gusa bivuze ko hafi muri buri rugo hagaragaramo umwana wabyaye. Ni yo mpamvu dusaba ababyeyi ndetse n’abayobozi mu nzego z’ibanze gukurikirana abana, ababyeyi bakareka amakimbirane bakabana neza kuko iyo imiryango itumvikana niho hava guta umuco kw’abana bikabaviramo kubyara cyangwa no kwishora mu mirimo ivunanye nko mu birombe n’ahandi, izo mpamvu zose zigatuma habaho guterwa inda zitateguwe”.
Bamwe mu babyeyi bavuga ko biyemeje gufatanya n’ubuyobozi bagakaza inyigisho zajyaga zitangirwa mu mugoroba w’ababyeyi, ndetse no mu bimina akaba ariho bazajya bafatira ingamba zo kurwanya no guhagarika burundu ikibazo cy’abana babyarira iwabo.
Mukeshimana Jane yagize ati: “Mu mwanzuro twafashe ni uwo gushyiraho amatsinda y’ababyeyi yo kujya duhugurana ku buryo bwo kwita ku miryango yacu, ndetse no mu mugoroba w’ababyeyi tukabigarukaho cyane by’umwihariko mu bimina dukora. Ibyo turizera ko bizadufasha guca izi nda zitateganijwe abana bacu babyara buri munsi”.
Izabiriza Philomene utuye mu Gahunga avuga ko kuba abana babyarira iwabo biterwa n’ababashuka, ubukene ndetse n’abana ngo ubona ko bihaye kwigira ibirara bityo inda bakazitwarira muri ubwo burara. Ku rundi ruhande, Izabiriza avuga ko ntarirarenga ababyeyi babigira ibyabo bityo inda zitwarwa n’abana bakiri bato zigahagarara.
Imibare ya Minisiteri y’Uburinganire n’Iterambere ry’Umuryango MIGEPROF, igaragaza ko mu 2016 abakobwa 17,500 bari hagati y’imyaka 16 na 17 batewe inda zitateguwe. Bivuze ko nibura ku munsi umwe abana b’abakobwa 47 babyaye mu gihugu cyose.
Imibare yo mu mpera z’uwo mwaka, akarere ka Kirehe mu ntara y’Iburasirazuba katangaje ko abana b’abakobwa bagera kuri 970 bari muri kiriya kigero batewe inda, bisobanuye ko no mu tundi turere imibare ijya kwegera cyangwa irenga uyu mubare.


text:
Reka tubanze twibaze ngo umuntu ahinduka uwizera ryari? Umuntu ahinduka uwizera iyo yagize agahinda gatera kwihana kuticuzwa, akababazwa n’ibyaha bye hanyuma akiyemeza kubihindukaho, hanyuma agasanga Yesu akizera ko amaraso ye ari cyo gitambo kizima cyamukuraho ibyaha hanyuma akatura ibyaha bye.
Icyo rero ni igikorwa gikorwa n’Umwuka Wera wenyine, nta muntu wakwemera ibyaha usibye imbaraga z’ubuMana zamufasha kubihindukaho. Urwo ni urugero rwa mbere rwo kwakira Umwuka Wera amurika mu mutima akakwemeza ko uri umunyabyaha, akakwemeza ko ukwiye guhinduka ku ngeso, ko ukwiye kwakira Kristo Yesu nk’Umwami n’Umukiza.
Yesu yaravuze ngo ‘Uwo Mwuka naza, azatsinda ab’isi abemeze ibyaha abameze gukiranuka. Umwuka Wera twakira si uwo kuvuga mu ndimi, si uwo gukora ibitangaza ahubwo mbere na mbere ni uwo kutwemeza ibyaha. Ku bakuriye mu rusengero, hari imbogamizi ikomeye kubabwira ku by’Umwuka Wera utsinda abantu ukabemeza ibyaha, mu gihe batazi n’igihe bakirijwe barabikuriyemo gutyo gusa.
Ku bagize amahirwe yo guhura n’Imana ku giti cyabo, bakakira Yesu ku giti cyabo bazi agahinda k’icyaha. Bazi kuva mu cyaha uburyo bisaba imbaraga, hanyuma iyo umaze kwakira Umwuka Wera ukwemeza ibyaha, uba uvutse ugahinduka kuba umwana w’Imana unapfuye wajya no mu i Juru. Aha ntibivuze kubanza kwigira umubatizo no kurya igaburo ryera, kujya muri korari, mwibuke cya gisambo cyo ku musaraba Yesu yaravuze ngo‘ Mu kanya turabana muri Paradizo’, tabwo yabanjye kubatizwa ariko yagiye mu ijuru.
Hanyuma kuko umuntu adakizwa ngo ahite apfa, iyo umuntu akomeje kubaho uwo Mwuka akomeza akwigisha gukiranuka. Iyi ni intambwe ya 2, iyo twakwita guhinduka ku ngeso.
Guhinduka ku ngeso, ni urugendo rwa buri gihe. Abantu batuzaniye ubutumwa bwiza batubwiye kwihana ko kuvuka( ko kwakira Yesu) ariko hari urugendo rukomeza rwo guhinduka ku ngeso. Guhinduka ku ngeso ni urugendo rwa buri munsi, aho Pawulo avuga ngo ‘ Ndabinginga kubw’imbabazi z’Imana mutange imibiri yanyu, ibe ibitambo bizima niko kuyikorera gukwiriye.’
Aha bigusaba gupfana na Yesu, bigusaba kwemera gupfa ku ngeso aho wicara ukibaza ngo mfite ingeso mbi zingahe? Hanyuma ugasaba Umwuka Wera ko agufasha guhinduka kuri izo ngeso. Uko ukomeza gutera iyo ntambwe, uhinduka wezwa, ubabarira, uhuza ijambo ry’Imana n’ubuzima, ukora ubushake bw’Imana. Uko ukomeza gutera izo ntambwe ugera igihe ukagira umutima nk’uwari muri Kristo Yesu.
Aha rero iyo umaze gutera izo ntambwe hakurikiraho kugira inyota yo kuzura Umwuka Wera, nyuma yo kuzura Umwuka Wera haza impano. Dukwiye gutandukanya ubuzima bw’impano n’ubuzima bw’imbuto, muri ya nzira yo kwezwa no guhinduka ku ngeso, bizana imbuto z’Umwuka kuko imbuto z’Umwuka ni ikinyuranyo cy’uko kamera yacu imeze. ( Iyo ukunda, ukunda abakwanga, wihanganira ibyakugerageje, wishima nta gishimnishije gihari, imbuto z’Umwuka ni amahoro kandi uri mu mahoro make..). Izo mbuto z’Umwuka ziza kuko wemeye guhinduka ku ngeso. Ese imyaka umaze mu rusengero, umaze guhinduka ku ngeso zingahe? Hasigaye zingahe zikigutsinda, ese uri mu rugamba rwo guhinduka?
Kwera imbuto z’Umwuka, ni ubuzima umuntu akwiye guteza imbere kuzageza apfuye. Uko ugenda wegera Imana usabana nayo, kamere irasinzira ariko ntabwo iba ipfuye ahubwo iyo ibonye ikiyivomerera irashibuka. Rero uko ukomeza kugira inyota yo gusenga usaba Imana guhinduka, ugira inyota yo kuzura Umwuka Wera bigera igihe ugahabwa impano z’Umwuka.
Imbuto z’Umwuka ni 9, n’impano z’Umwuka ni 9, rimwe na rimwe iyo urebye abantu benshi usanga bateza imbere impano zabo aho guteza imbere imbuto z’Umwuka. Dukwiye kuzura Umwuka Wera kugira ngo impano z’Imana zikorere mu itorero, mbibutse ko impano z’Imana zibereyeho abandi ariko imbuto z’Umwuka zibereyeho wowe. Uko uzagenda wera imbuto, bizakwinjiza mu Bwami ariko impano zibereyeho gukuza itorero.


text:
Iki gikorwa twavuga ko gitangaje, ni kimwe mu mvamutima zandura, kuko iyo ubonye umuntu aseka nawe uraseka kandi utazi neza impamvu uri guseka. Yaba roho ndetse n’umubiri byose muri iki gikorwa biba biri kumwe kandi bihanahana amakuru.
Wari uziko guseka ari umuti ukomeye w’umutima?
Ubushakashatsi bwakozwe bugaragaza ko bigabanya ububyimbirwe bw’imijyana y’amaraso, bikagabanya urugero rw’imisemburo itera stress ndetse bikongera n’igipimo cya cholesterol nziza.
Ibyiza uboneramo bishobora no kumara amasaha 24 ariyo mpamvu ugomba guseka buri munsi, kuko bituma wumva ugize akanyamuneza ndetse ukanibagirwa ibibazo bindi.
Akamaro ko guseka k’umubiri
*Byongera imikorere myiza y’umutima
Nkuko sport ari ingenzi ku buzima niko guseka ari ingenzi ku mutima. Niba udashobora gukora sport bitewe n’uburwayi cg ibindi bibazo, kwisekera bizagufasha kwirinda indwara z’umutima.
Bituma umutima utera neza amaraso akagera mu bice bitandukanye ndetse ugakoresha n’ingufu nyinshi (calories) ku isaha, nk’izo wakoresha mu gihe waba uri gukora sport yo kugenda n’amaguru.
*Bigabanya umuvuduko ukabije w’amaraso
Ubushakashatsi bwakozwe bwagaragaje ko abntu baseka cyane mu buzima bwabo aribo bagira ibyago bike byo kwibasirwa n’indwara z’umuvuduko ukabije w’amaraso. Kwisekera bigabanya ibyago byo kwibasirwa n’indwara ya stroke no guhagarara k’umutima.
*Bigabanya urugero rw’imisemburo itera stress
Guseka bigarura byihuse imikorere myiza y’umubiri, kuko bituma hasohorwa imisemburo ya endorphins. Iyi misemburo itera kwishima, ituma wumva ugize akanyamuneza ndetse ukumva utuje neza kandi uruhutse, bityo ntiwumve n’ububabare. Ibi kandi ushobora kubibona binyuze mu kumva umuziki.
*Bikuraho ikitwa uburakari cyose
Guseka byirukana ikitwa uburakari n’amakimbirane cyose. Bifasha kumva ko ibibazo bidakomeye, ndetse bikagufasha gukomeza kubaho utibuka ibintu bibi cg utekereza ku bintu bibi gusa.
*Guseka byongera ubudahangarwa
Bituma ukomeza kugira ubuzima buzira umuze. Byongera ikorwa ry’uturemangingo turinda umubiri, bityo bikagufasha guhangana n’indwara cg ibindi byibasira umubiri. Uturemangingo tuzwi nka T-cells, ubu ni ubwoko bw’uturemangingo tw’amaraso tw’umweru tuzwi nk’abasirikare b’umubiri, ubushakashatsi bwakozwe bwerekana ko tuba ari twinshi cyane mu bantu bakunda guseka cyane.
*Birinda umutima ku buryo bukomeye
Bifasha mu mikorere myiza y’udutsi duto dutwara amaraso ndetse bikongera imitemberere myiza y’amaraso. Ibi bigufasha kwirinda indwara nyinshi zishobora kuzahaza umutima harimo no guhagarara k’umutima (heart attack).
*Byongera ubushobozi bwo guhanga udushya
Guseka bigira akamaro keza gatandukanye mu mubiri; kugabanuka kw’imisemburo itera stress, kwiyongera kw’imisemburo ya endorphine n’umwuka uhagije uba ugera ku bwonko byose bifatanyiriza hamwe mu kongera ubushobozi bwo guhanga udushya. Mu gihe ubwonko bukora neza ku rwego rwo hejuru, ubushobozi bwo gutekereza buriyongera kuko buba bukoresha igice kinini kurusha ubusanzwe.
Ushobora kuba warabonye ko iyo usetse cyane, ugeraho ukumva uri kubabara cyane cyane inyama zo mu nda. Ibi niko bigenda kuko muri iki gikorwa imikaya yikanya yirambura inshuro nyinshi, bikaba byatuma iruha iyo umaze igihe uri guseka. Ibi bifatwa nk’imyitozo ngorora mubiri, ntibizakubuze kwisekera uko ubishoboye.


text:
Imyidagaduro
Hari Impamvu ‘Zikomeye’ Zituma Nta Producer W’Umukobwa Uba Mu Rwanda
Niwitegereza ukabaza n’abandi bamaze igihe mu muziki wo mu Rwanda rwa nyuma ya Jenoside yakorewe Abatutsi uzasanga nta mukobwa w’umu producer w’umuziki uri mu Rwanda cyangwa ngo abe yarigeze gukora kariya kazi nyuma kamunanire bigire inzira.
Abasanzwe bakora aka kazi bavuga ko biterwa n’uko nta mukobwa uzi gucuranga ibyuma byinshi bya muzika bityo ko ntawe ushobora gutunganyiriza umuziki muri studio.
Ibi biratangaje kuko hari abakobwa biga umuziki mu ishuri riwigisha riri mu Rwanda ariko ntibige gucuranga ibyo byuma.
Hafi ya bose biga kuririmba bahogoza, babimenya bakajya mu matsinda bita Band.
Umunyarwandakazi wabikoze[akaza kubireka] aba mu Bwongereza kandi icyo gihe niho yabikoreye.
Taarifa yabajije umwe mu bagabo bamaze igihe batunganya umuziki mu Rwanda witwa Producer Jay P atubwira impamvu.
Amaze igihe muri aka kazi kuko hari abahanzi benshi yatunganyirije indirimbo barimo Rafiki muri Coga Style ye, Miss Jojo, Nsengiyumva François, Alain Muku n’abandi bakunzwe muri iyi minsi.
Kuri we kuba nta mukobwa uri mu Rwanda w’Umu-producer biterwa n’uko babisuzugura.
Yagize ati: “Ndakeka ko biterwa n’uko kugira ngo umuntu abe producer agomba kuba byibura azi gucuranga ibyuma bya muzika bike, yarabaye mu itsinda ririmba, kandi akaba azi icyo twita ‘Arrangement na structure’ y’indirimbo. Aho rero haracyagaragara icyuho mu bakobwa kuko abarangiza kwiga (Nyundo) bahita bajya gukora za Band aho gushyira imbaraga mu bijyanye no gutunganya indirimbo.”
Ikindi avuga gikomeye gituma abakobwa benshi batajya mu byo gutunganya umuziki ni uko usaba gukora amasaha menshi cyane cyane aya nijoro.
Yatubwiye ko byagora umukobwa kujya muri studio saa kumi n’imwe z’umugoroba(5hpm) agakora umuziki kugeza saa munani z’ijoro ari kumwe n’umuhungu w’umuhanzi.
Umukobwa nawe yunga murya Jay P.
Yitwa Mutoni Lanie ni umuhanzikazi wize umuziki ku Nyundo.
Avuga ko impamvu abakobwa batajya mu batunganya umuziki muri studios biterwa n’uko nta bushake babigiramo.
Yatubwiye ati: “Urebye neza usanga abakobwa nta bushake bwinshi babigiramo.”
Mutoni agira bagenzi be inama yo kwiga gutunganya umuziki kuko uwabikora byamuhesha ishema, akumva ko ariwe mukobwa ubikora mu Rwanda kandi bigafasha na bagenzi be kubona mugenzi wabo bisanzuraho akabakorera umuziki.
Ku rundi ruhande ariko hari abakobwa cyangwa abagore bahisemo kujya bavangavanga imiziki, aba ni ba DJs.
Abazwi kurusha abandi ni Anita Pendo, Makeda, Dj Ira, Dj Sonia, Dj Brianne n’abandi.
Akazi ka Producer ni akahe?
Bitangirana n’umuhanzi.
Umuhanzi aricara akandika indirimbo cyangwa akayandikisha. Hari abatazi kwiyandikira indirimbo kandi ni benshi.
Mu bazi kwiyandikira reka dufate rw’ufatwa nk’ikitegererezo witwa Danny Vumbi.
Turi muri 2014, Danny Vumbi afashe ikaramu yanditse indirimbo ayise ‘Ni Danger.’
Arangije ayishyiriye Producer Pastor P ngo ayumve, yumve ko hari ukuntu yayishakira icyo bita beat.
Pastor P azafasha Vumbi gushaka beat bitewe n’uko Vumbi azaririmba, hanyuma P agacuranga akurikije melodie ya Vumbi.
Beat ni cya kintu mwumva kiba kidunda. Ntabwo ashyiramo icyo abonye cyose n’aho abonye hose, ahubwo yumva aho bikwiye ko kijya akakihashyira.
Ibi nibyo bita kujyanisha beat na melodie y’umuhanzi. Melodie ni imiririmbire y’umuntu.
Melody akenshi iba yanditse ku manota abanyamuzika bita solfège.
Nyuma yo gukora ibi( ibyo bita Songwriting), hakurikiraho igice bita Tracking.
Icyo gihe indirimbo iba yuzuye. Niko twabyita.
Nyuma hakurikiraho icyo bita Editing. Aha Producer ashyira ibintu byose ku murongo, akumva niba bifite umujyo umwe, niba nta hantu hari za nyiramubande, ibintu bikorora, ibijwigira, ibirandaga n’ibindi byose bidasobanutse akabikuramo.
Editing igendana na Mixing kugira ngo ibitarimo neza bivanwemo hashyirwe(mix) ibindi bituma indirimbo iba ukuri.
Nyuma haza ikiciro cya nyuma kitwa Mastering. Ni ikiciro cyo kunonosora buri kantu k’uburyo indirimbo iba ishobora gukinwa nta kibazo.
Mastering rero niyo yerekana Producer w’umuhanga kuko abenshi irabananira bakitabaza inshuti zabo.
Ni nayo ahanini yerekana ubuhanga bwa Producer kuko usanga hari benshi batajya bayibasha ugasanga bagiye kubikoresha ahandi.
Urugero aha twavuga ni Producer Element (ntumwitiranye na Clement wa Kina Music).
N’ubwo ariwe wakoze indirimbo zikunzwe muri iyi minsi zirimo iza Bruce Melodie, iza Papa Cyangwe na Igor Mabano( Imbeba) n’izindi nk’Ibibaba ya Danny Vumbi, ariko ntabwo ari we wikorera Mastering ahubwo ajya gukoresha ka Bob Pro.
Ubu buhanga bwose iyo ubwongeyeho n’umwanya bifata utuma ba producers barara ijoro, uhita ubona ko umukobwa wabishobora byamusaba ubutwari buyingayinga ubwa Ndabaga.


text:
Ese ni gute ushobora gutuma umuntu mukundana agukumbura akamera nk’umusazi? Ni ibihe bikorwa cyangwa intambwe ukeneye gufata kugira ngo umutima n’ubugingo by’uwo muntu udasanzwe agukumbure cyane?.
Urukundo rugira impande ebyiri, urw’umubiri n’ubwenge. Ibyiyumvo bikomeye by’urukundo bituma umubiri wacu urekura serotonine na dopamine (imisemburo ikora nk’ibiyobyabwenge bisanzwe). Gukundana ni ikintu kimwe umubiri ukunda. Aha rero hari ibintu ushobora kugenderaho byagufasha kwigarurira wa mutima w’uwo ukunda agahora ari wowe atekereza gusa.
Gerageza kuba umugore mwiza uwo muntu adakwiye kubura: Bizakugora cyane gutuma umukunzi wawe agukumbura mu gihe adakunze kukuba hafi
cyangwa se guhora iruhande rwawe, ese ubusanzwe murakundana? Cyangwa muhoramu
ntonganya zidashira? Abagabo ntabwo bagoye nkuko abagore benshi babitekereza,
hoya, kwitabwaho, icyubahiro amahoro, ubwiza, ibyo biri mu byo bakunda cyane,
niba ushaka ko ahora agukubuye, gerageza nyine nawe ube uwo gukumburwa koko,
niba uhora ufuha ntacyo witaho bizagusaba imbaraga nyinshi kugirango agukumbure
koko.
Mu gihe muri kumwe, kora ibishoboka byose ku buryo yiyumva nk’udasanzwe: Mufate nk'aho ari we mugabo wenyine uri
ku isi, mu gihe cyose umwerekejeho amaso, mwishimire kandi umwereke ko umwishimiye koko niba aje
umwereke ko wari umukumbuye umwirukire nk'uko umwana muto abigenza iyo abonye Se,
umuhobere cyane, umusomagure bizatuma ahora agukumbuye rwose, nta mugabo
wakwanga gufatwa gutyo, kani wibuke ko nta mugabo ukururwa n’amagambo nkuko
abagore babikunda, abagabo bakururwa n’ibikorwa.
Gerageza kuba umugore utandukanye n’abandi bose: Birashoboka
ko yakundanye na benshi mbere yawe, Gerageza kutamera nkabo bakobwa batandukanye,
Ugomba kuba utandukanye niba avuze umva witonze ibintu avuga, ubyitondere, umenye
ibyo akunda n’ibyo yanga.
Gerageza kumuha umwanya: Niba mutari kumwe witekereza ko
hari ibibi arimo ahubwo mwizere ndetse umenye neza ko hari icyizere wamuremyemo
mbere kizatuma no mu gihe mutari kumwe umutima we ari wowe ureba gusa, birasaba
rero kuba warakoze bya bindi twavuze haruguru, iyo wamaze kumufatisha, iteka
ahora agukumbuye bigatuma no mu gihe arangije gahunda se nta handi yatarabukira
hatari ukuguha umwanya mukishimana.
Src: Changehim.com


text:
Muri kamere y’abakobwa ntibapfa kwemerera abasore urukundo bitewe n’impamvu zitandukanye rimwe na rimwe bigatùma umusore yitwararika ngo atavaho abengwa.
Muri iyi nkuru reka turebere hamwe ibintu bishobora gutuma umukobwa atinda kwemerera umusore ko bakundana.
1.Kwihagararaho
Iyo umukobwa amaze kumenya ko umusore amwemera kandi ko yiteguye kumukorera icyo yashaka cyose kugira ngo amwegukane, nawe atangira kwihagararaho ubwo agatangira kwiha ibyizere kuko yamenye ko hari umusore umwitayeho, ariko ntabwo ari abakobwa bose ni bamwe na bamwe, muri kwa kwihagararaho nawe iyo yagukunze atinda kubikwereka cyangwa kubikwemerera kugira ngo abanze akunanize gusa.
2.Ntabwo bimurimo
Uru ni urundi ruhande abasore batajya bitaho cyane iyo bagiye gusaba umukobwa urukundo, ni ukuvuga ngo hari igihe ujya gusaba umukobwa urukundo”ubundi akagusubiza agira ati ntabwo nshaka gukundana nawe”, bivuze ngo niyo uhatirije nawe agerageza uburyo bwose yakoresha ngo akunaniza kugeza igihe umuvuyeho, nyamara ashobora kubikora atakwanze ahubwo ari uko atakwiyumvishemo cyangwa ngo abe yiteguye kujya mu rukundo.
3.Isuzuma
Rimwe na rimwe abakobwa bakunze gukoresha ubu buryo bwo kunaniza basuzuma abasore, ibi bakaba babikora batekereza ibi “Niba ankunda ntiyapfa kuva kwizima”, aha ho cyokoza ntabwo abakobwa bose basuzuma kimwe, kuko hari abasuzuma igihe kingana n’ukwezi, abandi amezi abiri ndetse n’abandi bagasuzuma mu gihe kinga n’igice cy’umwaka, hano aba agira ngo areba imbaraga uzashyiramo mu rukundo yewe niba koko unamukunda by’ukuri, iyo urambirwa uba ufite amahirwe menshi yo kumubura.
4.Abasore benshi ntabwo banyurwa
Iyi ni iyindi mpamvu ituma abakobwa batinya guhita bemerera umusore urukundo mu buryo bworoshye, abasore bamwe na bamwe biki gihe ntabwo banyurwa no kugira umukunzi umwe gusa, kuko hariho abashimisahwa n’umunyenga w’urukundo ku mpande z’igiye zitandukanye z’abakobwa, bityo bikabaviramo kugira ingeso yo kutanyurwa n’urukundo rw’umwe, iyi ikaza ari iyindi mpamvu rero ituma abakobwa batapfa kugira umutima wo guhita biyumvamo umuhungu ku buryo bahita bamwerera urukundo mu buryo bworoshye.